Mayıs | 2020 | Мақсуд Бекжон\nArchive for Mayıs 2020\n30.05.2020 Максуд Бекжон шахсий блоги\tYorum bırakın\n“Может я и подлец, может я и подонок, но я правдив”, говорит с гордостью этот персонаж, долго служивший репрессивному режиму Каримова в Узбекистане и сейчас живущий припеваючи в Торонто, Канаде. Он потерял оставшийся у него за эти годы последнее человеческое свойства – свойства Лицемерить. Теперь он совершенно “правдив”, он “искренен” как дерьмо, которое без “лицемерие” и “обман”а распространяет вокруг свое зловоние.\n27.05.2020 Максуд Бекжон шахсий блоги\tYorum bırakın\nОвруподан Туркияга келганимда, мамлакатга келган йўловчилар паспортини текшириб, унга муҳр босадиган ҳаво лиманидаги полис йигитга паспортимни узатганимда, у паспортимни текшириб, менга қайтариб берар экан, жилмайиб: “Биздансин!” деди. Мен ҳам унга кулиб:”Елбетте, сизданим, Турким”! дея жавоб бердим. Бу – ўз Ватанига қайтиб келган бир инсоннинг ўз Ватанида кўриши керак бўлган бир муомала эди.\nМен Туркияда ҳеч қачон ўзимни бегона ҳис қилмаганман, ўзимни доим ўз Ватанимда юргандай ҳис қилганман. Ҳатто бундай Ватан туйғусини ўз туғилиб ўсган юртимда, Ўзбекистонда ҳам бу қадар чуқур ҳис қилмаганман. Чунки, Туркияда ҳеч ким мени Ўзбекистон пойтахтидаги каби ҳар одимимни назорат қилиб, узун йиллар давомида “прописка” масаласи билан қийнамаган.\nТуркиянинг ҳеч бир шаҳрида, Ўзбекистоннинг Самарқанд ва ёки Бухоро каби шаҳарларига бориб қолган ўзбек кўрадиган муомалани кўрмаганман: бу ерда ҳеч ким, ўша шахарлардаги каби, ўз тилингда, Ўзбек(Турк) тилида гапирганинг учун сенга душманга қарагандай қарамайди, аксинча, сенга жилмайиб :”Биздансин!”дейишади.\nБугун дунёнинг ҳар бурчагида ўз ватани, Ўзбекистонга қайтолмай инграётган минглаб ўзбекларни ўйлаганимда бошимдан шу каби ўйлар кечди. Ўзбекистон ишғол остидами, мамлакатни кимлар бошқаряпти?\n“ПАРАЛЛЕЛ ДУНЁ”ДАН ХАБАР\n24.05.2020 Максуд Бекжон шахсий блоги\tYorum bırakın\nЎзбекистон воқелигида мени энг кўп ҳайратга соладиган нарса – Тарих ва Бугунги кун ўртасидаги параллелдир. Мен бу паралелдаги такрорийликдан эмас (зотан, ўлкамизда зулм такрорийлиги анъанага айланган) балки, бу параллелларнинг бир-бирини умуман “кўрмаслиги”дан ҳайратланаман.\nМасалан, ҳукумат томонидан молиялаштирилган ахборот воситаларида ўтган асрнинг 30 йилларида яшаб ўтган ўзбек ёзувчи ва шоирларига нисбатан ўтказилган қатағон ва қатлиомлар ҳақида оташин маърузалар қилинар экан, айни бу маърузалар фонида замонавий шоир ва ёзувчилар ҳам худди ўшандай “ғайрат” билан қатағон қилинаётганини ҳеч ким “кўрмайди”.\nГўё бу зулмлар “параллел дунёда”, арвоҳлар дунёсида амалга оширилаётгандай…\nБугун Ўзбекистондан, аниқроғи, “Параллел дунё”дан олган хабарларимизга кўра, мухолифат лидери шоир Муҳаммад Солиҳнинг шеърларини ўқиган ёш ижодкорлар Давлат Хавфсизлиги Хизмати идораси ходимлари тарафидан, сўроқ қилнмоқда, дўқ-пўписалар билан қўрқитилмокда, уларга “сени Акром Маликнинг ёнига тиқиб қўямиз,” деб таҳдидлар қилинмоқда.\nБу хусусда бир ҳафта олдин “Адабиёт манзаралари журнали” саҳифасида бир ёш шоирнинг мақоласи ҳам эълон қилинганди. Буни ўткинчи воқеа деб ўйлагандик. Аммо Ўзбекистондан бугун олинган хабарларга кўра, бу репрессив ҳаракатлар тенденция ҳолини олмоқда.\nБу ёш ижодкорлар Мухаммад Солиҳнинг шеърларини ва ёки китобларини тарқатгани учун эмас, балки, ўз уйларида бир-иккита дўст йиғилиб, унинг шеърларини ўқиганлари учунгина тазйиқ остига олинмоқдалар.\n37 йиллардан бугунги қатағонларнинг ягона фарқи – Сталин пайтида шоирларнинг ўзлари қатағон қилинган бўлса, бугунги ўзбек ҳукумати ҳатто сталинчилардан ҳам каттароқ “жонбозлик” кўрсатиб, ўз юртидан қувғин қилинган шоирнинг шеърларини ўқиган инсонларни ҳам қатағон қилмоқда.\nЯъний, бугунги ҳукумат ўз “устоз”ларидан ҳам ўтмоқда.\nБиз бу янги ҳукумат рахбарига анча умид билан қараган эдик, унинг И.Каримов разолатини такрорламайдиган даражада фикр соҳиби бўлса керак, деб ўйлагандик.\nЛОЙИҚЛАРГА ЛОЙИҚ ЖАВОБ\n22.05.2020 Максуд Бекжон шахсий блоги\tYorum bırakın\nСўнгги пайтларда тожик миллатига мансуб ирқчиларнинг ўзбек миллати ва ўзбек тилига қарши чиркин ва ҳақоратли сўзлари кўп айтилаётганига гувоҳ бўляпмиз. Бу нонкўр жонзотларнинг ҳаракатлари менга 1980 йиллар бошларида ёзувчи Абдулла Қаҳҳорнинг беваси Кибриё Қаҳҳорованинг(миллати тожик) ўзбек матбуотида чоп этилган бир интервюсини эсимга солди.\nИнтервюда К.Қаҳҳорова ўзининг тожик шоири Лойиқ Шерали билан учрашувида юз берган нохуш бир ҳодисани ҳикоя қилади. Ўша йиллари ўзбек олимларидан бири Ҳиндистондан 15 асрда яшаб ўтган ўзбек шоири Ҳофиз Хоразмийнинг ҳали ҳеч қаерда чоп этилмаган шеърлари қўлёзмасини келтириб, уни кирилл ҳарфларига ўгириб, ўзбек нашриётида чоп эттирган пайтлари эди. Интервюда айтилишича, К.Каҳҳорова ўзининг Шерали Лойиқ билан учрашуви пайтида тожик шоирига Хоразмийнинг чоп этилган китобидан бир дона совға қилиш учун унга узатади. Ш.Лойиқ китобни қўлига олар экан, Қаҳҳоровадан тожикчалаб “форсчадами?” деб сўрайди, Қаҳҳорова бу саволга “йўқ, ўзбекчада” деган жавоб бериши билан, Лойиқ худди кўксига ўқ теккандай “Оҳ!” деб китобни ерга ташлаб юборади. Бу воқеани Абдулла Каҳҳорнинг беваси афсус билан ҳикоя килади.\nАйтмоқчи бўлганим шуки, ўзбеклар, бир турк кавми ўлароқ, бутун бағри кенглиги ва байналмилаллигига қарамай, тожик ирқчилари тарафидан доим мана шундай муамолага лойик кўрилган. Бундай иркчиларга, бундай Лойиқларга ўзбеклар ҳаялламай, улар лойиқ бўлган муомалани кўрсатсаларгина, бу ирқчиликларга чек қўйишлари мумкин. Акс ҳолда, бундай ирқчилик газак олиб, икки миллат ўртасида жуда катта қон тўкилишларига олиб келиши мумкин.\n15.05.2020 Максуд Бекжон шахсий блоги\tYorum bırakın\nҚайси ипга тизиш мумкин бу воқелар шодасин?\nУшбу мажҳул туйғуларнинг оти не?\nҚайси исм ила атай бу жонзотлар подасин?\nБу фишқирган маҳлуқларнинг зоти не?\nОсон эмас бу оломон ичра халқни ажратмоқ\nБуғдой ила курмак каби қоришган.\nБалки, бизга шунинг учун қисмат бўлди хажр этмоқ –\nБу иккисин фарқларига боришга…\n14.05.2020 Максуд Бекжон шахсий блоги\tYorum bırakın\nСўнгги йилларда баъзи ўзбеклар ичида “Муҳаммад Солиҳ халқ учун нима қилди?” деган саволни бериш удум бўлди.\nБу савол ҳеч кимга Муҳаммад Солиҳга берилгани каби кўп берилмади. Шу жумладан, бугун ва ундан олдин Ўзбекистонда ҳокимият тепасида бўлган шахсларга нисбатан ҳам. Ҳолбуки, бундай савол қочкинликда юрган бир мухолифатчига эмас, балки, мамлакатдаги аҳволга тўғридан-тўғри масъул бўлганларга берилганида эди, бунда бир мантиқ бўларди. Албатта, бу саволнинг Ўзбекистон давлати тепасида бўлганларга берилмагани – ушбу раҳбаларнинг ўзбек халқига бу каби саволларга ўрин колдирмайдган даражaда катта яхшиликлар қилганини билдирмайди. Том акси, Ўзбекистонда бугун ҳукм сураётган ёппа таназзул, айнан уларнинг халққа қарши олиб борган зулми маҳсулидир.\nАммо шунга карамай, ҳеч ким уларга “сиз Ўзбекистон учун нима қилдингиз?” деган саволни бермайди. Чунки, Ўзбекистон тақдирини ўз қўлида ушлаб турган раҳбарларга бундай саволни бериш мантиқли кўринса хам, аммо савол берувчилар учун бу таҳликалидир. Мухолифтчига бундай таъна килишда эса, бир таҳлика йўқ, ҳеч ким уни, бундай шаклда “дардиини тўккан”ни тазйиққа олмайди. Қолаверса, ўзини бугунги аҳволга солган раҳбарга шундай савол беришнинг ўзида ҳам ҳеч бир мантиқ йук, чунки, уларга бундай саволни бериш – чўнтагидаги бор пулини қоқиб олган ўғрига:”Сен мен учун нима қилдинг?” деб дағ-даға қилиш сингари кулгулидир..\nМуҳаммад Солиҳнинг шахсига келсак, унинг ўзбек халқининг миллат ва жамият шаклида уйғонишида қўшган ҳиссаси беқиёсдир. Бу хизматларнинг буюк бир қисми Совет империяси ҳукмронлиги пайтидаги миллий уйғониш даврига оиддир. Тарих унинг бу хизматларига муносиб баҳо беришига заррaча шубҳамиз йўқ.\nУнинг бугун сургунда юргизаётган мухолифлик фаолиятининг аҳамияти ҳам буюкдир. Гарчанд, у ҳокимиятни қозонолмаган бўлса хам, унинг бир лидер, бир мутафаккир ва буюк бир шахс сифатида ўзбек халқининг маънавий таназзул ботқоғида халқ сифатида тўла йўқ бўлиб кетмаслигида катта хизмати бўлди ва бўляпти.\nХуллас, Муҳаммад Солиҳнинг Ўзбекистон учун нима ишлар қилганини ақли расо бўлган ҳамма билади.


Human Rights Watch тадқиқотчиси Ўзбекистонда вазият яхшиланганини билдирмоқда - Фарғона.Ру ахборот агентлиги\nHuman Rights Watch тадқиқотчиси Ўзбекистонда вазият яхшиланганини билдирмоқда\n07.12.2017 08:56 msk\nHuman Rights Watch ҳуқуқ ҳимоя ташкилотининг Марказий Осиёдаги тадқиқотчиси Стив Свердлов Ўзбекистон президенти Шавкат Мирзиёевнинг ушбу халқаро ташкилотнинг мамлакатдаги фаолиятини кенгайтириш ниятини қўллаётганини билдирди. Свердлов 5 декабрь куи сўнгги бир неча йил давомида илк бор маҳаллий ОАВ – “Подробно.Uz” нашрига интервью берди.\nHuman Rights Watch Ўзбекистонда 1996 йилдан бошлаб фаолият юритган, бироқ мамлакат Олий суди 2011 йилда Адлия вазирлигининг ташкилот ваколатхонасини тугатиш тўғрисидаги даъво аризасини қондирган. Яқинда эса етти йиллик танаффусдан сўнг HRW делегациясига мамлакатга келишга рухсат бердилар. Свердловга кўра, ушбу ташриф давомида у ҳамкасблари билан кўплаб ижобий ўзгаришларни кўрдилар. Ташкилотдагилар ушбу бошланган яхши ишлар давомли бўлишига умид қилишмоқда.\nМисол учун, HRW Мирзиёевнинг Мамлакатда БМТнинг Инсон ҳуқуқлари бўйича Олий комиссари ваколатхонасини очиш тўғрисидаги таклифини табрикламоқда. Шунингдек, Свердлов фуқаролар ўз муаммоларини президентнинг виртуал қабулхонаси орқали самарали ҳал қилишлари мумкинлигини билиб олди. Бундан ташқари, Свердлов сўнгги 14 ой ичида 16 нафар сиёсий маҳбусларнинг турмадан озод этилганини қайд этиб ўтди. Ваниҳоят, ҳуқуқ ҳимоячига кўра, мамлакатда ОАВ атрофидаги аҳвол яхшиланди.\nСвердлов ўзбекистонлик расмийлар билан мулоқот чоғида ҳеч қандай босимни сезилмаганини таъкидлади. “Яъни, ҳеч ким менга “Стив, агар бу ерда ишлашни истасангиз, танқидни камроқ қилишингиз керак”, деб айтмади. Бизнинг ишимизга ҳеч ким аралашмади”, - деди ҳуқуқ ҳимоячи. Стивга кўра, у мамлакатда фаол иш олиб бориш мақсадида ўзбек тилини ўргана бошлади.\nСвердлов мамлакатга ташриф чоғида HRW вакиллари расмийлар билан кўплаб оғир мавзулар бўйича ўзаро ҳамфикрликка эришилганини билдирди. “Биз ҳукумат билан “сиёсий маҳбус” атамаси бўйича диалогни йўлга қўйдик. Бу мавзу расмийлар учун анча оғриқли эканини тушунамиз, шунга қарамай, улар бундай масалалар бўйича диалогга киришганидан хурсандмиз”, - деди у.\nҲуқуқ ҳимоячи ташкилотнинг Тошкентдаги офиси ишга тушишига умид пайдо бўлганини қайд этиб ўтди. Унга кўра, HRW Ўзбекистон расмийлари билан бирга Олий суднинг мавжуд қарори қабатида юридик жиҳатдан қандай расмийлаштириш ҳақида ўйлашмоқда.


Ўзбекистон Президенти ва Покистон Бош вазири стратегик шериклик (...)\nЎзбекистон Президенти ва Покистон Бош вазири стратегик шериклик муносабатларини янада мустаҳкамлаш юзасидан фикр алмашдилар\nЎзбекистон Президенти Шавкат Мирзиёев ва Покистон Бош вазири Имрон Хон 3 март куни тор доирада музокара ўтказди, деб хабар қилмоқда “Дунё” АА мухбири.\nДавлатимиз раҳбари матбуот хизмати маълумотига кўра, Покистон Бош вазири давлатимиз раҳбарини ташрифи билан қутлаб, Ўзбекистон билан ҳамкорликни ривожлантириш Покистон учун устувор аҳамиятга эга эканини қайд этди.\nУчрашувда асосий эътибор икки давлат ўртасидаги стратегик шерикликни мустаҳкамлаш, сиёсий, савдо-иқтисодий, инвестициявий ҳамкорликни ривожлантириш масалаларига қаратилди.\nКейинги йилларда алоқалар анча фаоллашди. Бундан ташқари, икки мамлакатнинг турдош вазирлик ва идоралари, ҳудудлар раҳбарлари доимий мулоқотда бўлиб, олий даражада эришилган келишувларни амалга оширмоқда.\nПандемияга қарамай, барча соҳалардаги алоқалар ривожланмоқда. Хусусан, 2021 йилда ўзаро савдо айланмаси қарийб 50 фоизга ўсди. Жорий йил бошидан яна 70 фоиз ўсиш кузатилди. Бугунги кунда Ўзбекистонда покистонлик инвесторлар томонидан ташкил этилган 177 та корхона фаолият кўрсатмоқда.\nЎзбекистон Президентининг ташрифи арафасида Исломободда Ҳукуматлараро комиссия йиғилиши, бизнес-форум, сиёсий маслаҳатлашувлар бўлиб ўтди.\nШавкат Мирзиёев ва Имрон Хоннинг мулоқотида ушбу тадбирларнинг натижалари кўриб чиқилди. Савдо-иқтисодий ва инвестициявий келишувлар ҳажми аввалги йилларга қараганда ўсгани, шу билан бирга, ҳали фойдаланилмаган имкониятлар кўплиги қайд этилди.\nЎзбекистон ва Покистон халқаро майдонда, жумладан, Бирлашган Миллатлар Ташкилоти, Шанхай ҳамкорлик ташкилоти, Ислом ҳамкорлик ташкилоти ва Иқтисодий ҳамкорлик ташкилоти доирасида бир-бирини қўллаб-қувватлаб келмоқда.\nАфғонистонда кун сайин мураккаблашаётган гуманитар ҳолат унинг яқин қўшнилари сифатида Ўзбекистон ва Покистонда жиддий ташвиш уйғотмоқда. Ушбу мамлакатга инсонпарварлик кўмаги кўрсатишга жаҳон ҳамжамияти эътиборини кучайтириш муҳимлиги таъкидланди.\nИмрон Хон Ўзбекистон Президенти туҳфа қилган Урдуча-ўзбекча муштарак сўзлар луғатини катта мамнуният билан қабул қилди. Унда ўзбек ва урду тилларидаги 3 мингдан ортиқ бир хил маъноли сўзлар жамланган.


21:16 / 25.05.2019 | Bahrom Bahodirov | 70013\nАссалому алайкум! 4824- савол мени ўйлантириб қўйди. Нафсимни жиловлай олмай жуда кўп ва катта гунох ишлар қилганман. Саволимни ўзи уят. Зино қилган киши қарзи бўлишини билмагандим. 1) Зино қандай амаллар, дуолар ёки ибодатлар билан зино қарзи узилади? 2) Бировни аёли билан қилинган зинодан орттирилган "Даюс" деган мақомдан қандай қутулиш мумкин? Нима қилсам бу олий гуноҳларимдан ва виждон азобларидан қутилиб, Аллоҳимни раҳматига ва розилигига эришишим мумкин? Азиз мўмин мусулмон биродарларим! Эркакчиликда бўлиб туради деб орттириб олган гуноҳларимизни қандай ювишни билолмай, савол беришга уялиб турганлар учун саволимни умумий қилиб беряпман. Илоҳим ҳаммамиз гуноҳлардан пок ҳолда, юзимиз ёруғ бўлиб Аллоҳимизнинг ҳузурига қайтиш ҳаммамизга насиб этсин омин! Азиз устозлар илтимос иложи борича батафсил жавоб беришингизни сўраб қоламан. Аллоҳ сизлардан рози бўлсин! Олдиндан катта раҳмат!\n- Ва алайкум ассалом! Ҳақиқий тавба қилиш керак.\nАллоҳ таоло солиҳ мўминларнинг сифатларини баён қилар экан, энг аввало уларнинг тавба қилувчилар эканликларини зикр қилади:\n«Улар тавба қилувчилар, ибодат қилувчилар, ҳамд айтувчилар, рўза тутувчилар, рукуъ қилувчилар, сажда қилувчилар, маъруфга буюриб, мункардан қайтарувчилар, Аллоҳнинг чегарасида турувчилардир. Ва мўминларга хушхабар бер!» (Тавба сураси, 112-оят).\n3. Тавбадан кейин солиҳ амал қилишга тарғиб. Аллоҳ таоло шундай марҳамат қилади:\nМусулмон одам учун ёмонликдан қайтишнинг ўзи кифоя қилмас экан. Ёмонликдан қайтиш билан бирга, яхшилик амалларни қилиши ҳам зарур экан. Чунки ёмонликни қилмай қўйиб, юраверса, орада бўшлиқ пайдо бўлади ва бу бўшлиқ уни яна ёмонликка қайтариши мумкин. Шунинг учун ҳам яхшилик қилиш тавбани қабул этиш шартларига қўшилмоқда.\n«Покиза аёлларга (бўҳтон) тоши отиб, сўнгра тўртта гувоҳ келтира олмаганларни саксон дарра уринглар ва уларнинг гувоҳлигини абадий қабул қилманглар. Ана ўшалар фосиқлардир. Бундан кейин тавба қилиб, ўзини ислоҳ қилганлар мустаснодир. Зеро, Аллоҳ ўта мағфиратлидир, ўта раҳмлидир» (Нур сураси, 4-5-оятлар).\nБухорий ривоят қилган. (“Руҳий тарбия” китобидан). Валлоҳу аълам!\nёлғон қасам !!!


Сургут аэропортида самолётларнинг тўқнашуви акс этган...\n02.04.2021 18:38 0 2228\nРоссия авиакомпанияларининг икки йўловчи самолётининг Сургут аэропортида тўқнашуви видеога олинган. Видео Тергов қўмитасининг транспорт бўйича Урал Тергов бошқармаси (ИC) томонидан тақдим этилган.\nКадрларда UTair авиакомпаниясига тегишли ATR-72 самолётининг қаноти «Скол» авиакомпаниясининг Як-40 самолётининг олд қисмига қандай урилганлиги кўрсатилган. Бундан ташқари, кадрларда иккинчи самолётнинг бурни шикастланганлигини кўриш мумкин.\nАниқлик киритишича, ҳодиса юзасидан процессуал текширув олиб борилмоқда.\n1 апрель оқшомида Сургут аэропортида иккита самолёт тўқнашди. Ҳодиса ATR-72 самолётига техник хизмат кўрсатиш пайтида юз берган. Самолёт двигатель билан ишлаётган эди, бу эса тасодифий ҳаракат бўлиб, Як-40 билан тўқнашувни келтириб чиқарди. Самолётда йўловчилар ва экипаж аъзолари бўлмаган.\nРоссия аэропорт самолёт


ПАЛЛАС ЧИПОР ИЛОНИ\n2(VU:R): Заиф, табиатан камёб локал тарқалган тур.\nУстюрт ясси текислиги, Орол денгизидаги Возрождение яримороли – тур ареалининг шарқий томони. Ўзбекистондан ташқарида: Ғарбий Қозоғистон, Шимоли-ғарбий Туркманистон, Кавказ, Жанубий Россия, Кавказолди, Жанубий Украина, Молдова, Кичик Осиё, Болгария ва Руминия.\nМустаҳкамланган қум ва тупроқли чўл ҳудудлари, саксовул ва шувоқлар қоплаган ўта шўрхок ерлар. Кўпинча катта қумсичқон колонияларида яшайди. Шарқий Устюрт ясси текислиги атрофларида сийрак эфемер ўсимликлар ва шувоқлар ўсадиган бўз тупроқларда ҳам учрайди.\nЎзбекистонда доимо кам учраган: саноқли топилмалар орқали маълум. 2007–2009-йилларнинг баҳорги-кузги даврида Возрождение яриморолида 10 таси ҳисобга олинган.\nАпрель-октябрь ойларида фаол ҳаёт кечиради. Дарахт ковакларида, тошлар тагида, тупроқ ёриқларида ва кемирувчилар инида беркинади, ўша ерда қишлайди. Май ойида жуфтлашади. Июнь-июль ойида 4-16 та тухум қўяди. Боласи сентябрь-октябрь ойининг бошида тухумдан чиқади. Кемирувчилар, қушлар ва уларнинг тухумлари, баъзан калтакесаклар билан озиқланади. Ушбу тур орасида канибализм ҳам қайд қилинган.\nЕрларнинг ўзлаштирилиши, аҳоли томонидан ўлдирилиши.\nТур ва унинг яшаш жойларини муҳофаза остига олиш, тутқунликда кўпайтириш чораларини кўриш лозим.


By Камолиддин Иноятуллоҳ on 11/07/2019 МАҚОЛАЛАР Эй иймон келтирганлар\n“Эй иймон келтирганлар, судхўрликдан ҳазир бўлинг, қарз берган пулингиз устига қўшимча фоиз олманг! Аллоҳдан тақво қилинг, шояд нажот топсангиз!” (Оли Имрон, 130).\nМўмин биродар, ўқиб-ўрганинг, Аллоҳ илмингизни зиёда қилсин ва сизу бизни ўрганимизга амал қилишга муваффақ этсин. Зеро амалсиз илм мевасиз дарахтга ўхшайди. Али разияллоҳу анҳу айтганларидек: “Илм амални чақиради, амал чақириқни ижобат қилиб, келса, илм қолади, йўқса у ҳам кетиб қолади”.\nЎқиб-ўрганинг, дедингиз, нимани ўрганай, деб сўрасангиз, айтаман: рибо ейишнинг – судхўрликнинг гуноҳи катта эканини билинг ва ундан ҳазар қилинг. Аллоҳ таоло мўминларга бошқа бирор ишда судхўрга таҳдид қилганидек таҳдид қилмаган: “Аллоҳ савдони ҳалол, рибони эса ҳаром қилди. Кимга Аллоҳнинг рибодан қайтариши етгач, ундан тийилса, рибонинг ҳаромлиги ҳақидаги ҳукм етишидан олдинги қилгани унинг ўзига ва келгусида иши Аллоҳга ҳавола. Ким рибонинг ҳаромлигини билганидан кейин ҳам яна унга қайтса, ана ўшалар дўзах эгаларидир, унда мангу қоладилар” (Бақара, 275).\nАллоҳ таоло иймон аҳлига қилган ушбу нидода уларни рибо ейишдан қайтарди ва Ўзидан тақво қилишга буюрди. Нидога ижобат қилган мўминларга дўзахдан қутулиб, жаннатга кириш умидини бахш этди.\n“Эй мўминлар, берган қарзларингизни бир неча баробар қилиб олиш билан рибо еманглар”, деди.\nРибонинг икки тури бор: насия рибоси ва фазл рибоси.\nКиши бировдан маълум муддатга қарз оларди. Қарзни қайтариш вақти келганида тўлашга пул топа олмаса: “Яна вақт бер ва зиёда қил” дерди. Қарз берган киши яна вақт берар ва пулга ҳам қўшимча фоиз қўшар эди. Қўшилган вақт келгач тўлашга пул топа олмаса, яна юқоридаги гапни айтар ва шу кетишда олган юз дирҳам қарзи минг дирҳамдан ошиб кетар эди. Бу бир неча баробар ортиб кетадиган насия рибосидир.\nФазл рибоси эса олди-сотдидаги зиёдалик билан бўлади. Масалан: бир кило буғдойни бир ярим кило буғдойга, минг дирҳамни бир минг бир юз дирҳамга сотади (алмаштиради). Олтин, кумуш, буғдой, арпа, хурмо, туз ва шу каби озиқ-овқат ва сақлаб қўйишга яроқли бўлган ҳар қандай молни ўз туридаги молга алишганда килосига кило қилиб, бир хил вазнда, зиёдасиз алмаштириш керак. Фақат бошқа турдаги маҳсулотга алмаштирса ва бир вақтда бўлса, масалан: кумушни тиллога, буғдойни арпага ёки хурмони тузга сотса жоиз. Бунга Пайғамбар саллаллоҳу алайҳи ва салламдан ҳадис бор: “Агар жинси (тури) бошқа бўлса, қандай олди-сотди қилсангиз қилаверинг, фақат қўлма-қўл ва бир мажлисда бўлсин…” (Муслим, 1587).\nАллоҳ таоло Қуръонда ҳаром қилган жоҳилият давридаги судхўрликлардан кўра бугунги кундаги банклардаги судхўрликларнинг гуноҳи каттароқ, зулми кўпроқдир. Сабаби, ҳозирги банклар яҳудлар ўрнатган тизим бўлиб, яҳудларда ўзларидан бошқаларга раҳм-шафқат қилиш, ачиниш деган нарса йўқ. Банк бирон кишига маълум муддатга минг доллар қарз берса, бир минг бир юз қилиб ёзиб қўяди. Қарзни тўлаш кечикса, берган маблағини ошириб, бир неча баробаргача кўтариб қўяди. Жоҳилиятдаги араблар судхўрлигида эса олган қарзни вақтида тўласа, қарз устига бирон нарса қўшилмас, фақат қарзни ўз вақтида тўлай олмаса, шундагина фоиз қўшилар эди.\nАллоҳ таолонинг: “Эй мўминлар, берган қарзларингизни бир неча баробар қилиб олиш билан рибо еманглар”, деган сўзидан рибо фақатгина бир неча баробар зиёда қилинсагина ҳаром, озгина бўлса зарари йўқ деб ўйлаб қолманг. Бу нарса хаёлингизга ҳам келмасин, асло ундай эмас. Оят жоҳилият давридаги судхўрлар ҳолатини зикр қилган ва шунга кўра уларни қоралаган. Аслида, Аллоҳ рибонинг озини ҳам, кўпини ҳам ҳаром қилган. Бунинг тасдиқи ўлароқ Расулуллоҳ саллаллоҳу алайҳи ва салламнинг қуйидаги ҳадисларига диққат қилинг: “Рибонинг етмиш уч эшиги бўлиб, унинг (гуноҳда) энг енгили киши ўз онаси билан зино қилган кабидир. Рибонинг ҳам рибоси эса мўминнинг обрўсини тўкишдир” (Муттафақун алайҳ).\nҲой мусулмонлар! Судхўрликдан четланинг, рибодан узоқ бўлинг. Пайғамбар саллаллоҳу алайҳи ва салламнинг мана бу сўзлари рибодан четланишингизга ёрдам беради, буни доим ёдда тутинг. У зот: “Етти ҳалок этувчи гуноҳдан сақланинг”, дедилар. Саҳобалар: “Улар қайси гуноҳлар?” деб сўрашган эди, Набийимиз бундай жавоб бердилар: “Аллоҳга ширк келтириш, сеҳргарлик, ноҳақ одам ўлдириш, судхўрлик, етимнинг молини ейиш, кофирларга қарши жангдан қочиш ва иффатли, фаҳш иш қилиш хаёлига ҳам келмаган мўмина аёлларни зинода айблаш” (Муттафақун алайҳ).\nРибонинг ҳаром қилиниши иллатини-сабабини биласизми?\nУ қуйидаги сабабларга кўра ҳаром қилинган:\nМусулмоннинг молини ноҳақ йўл билан еб кетилишдан сақлаш.\nМусулмон кишини деҳқончилик, ҳунармандчилик ва тижорат каби ҳийла, алдов ва хиёнатдан холи шарафли касблар орқали молини кўпайтиришга йўллаш.\nМусулмон кишини биродарига адоват қилиши ва уни ёмон кўриб қолишига олиб борувчи йўлни тўсиш.\nМусулмон киши охиратини обод қилиши учун унинг олдида яхшилик эшикларини очиб қўйиш, токи у ҳожатманд биродарига фоизсиз қарз берсин, қарзини вақтида тўлай олмаса мухлат берсин, кутсин ва Аллоҳ розилиги учун биродарига енгиллик қилсин. Ана шунда мусулмонлар ўртасида биродарлик ришталари мустаҳкамланади, ўзаро муҳаббат ва софлик кучаяди.\nБу кўрсатмаларни аввало ўзингиз яхши билиб олинг, сўнг бошқаларга ҳам етказинг.\nНиҳоят, нима учун бу нидода рибо ейиш ман қилинганидан кейиноқ Аллоҳдан тақво қилишга амр этилганини биласизми? Аллоҳ таоло: “Аллоҳдан тақво қилинг, шояд нажот топсангиз!” деб айтиши одамларни рибо ейишдан тўхтамасалар оқибати ёмон бўлиши билан қўрқитиш, огоҳ этиш учундир. Аллоҳ таоло бандаларига меҳрибон ва раҳмли бўлганидан ҳеч кимга биродарининг молини ноҳақ ейишига рухсат бермади.\nАллоҳдан тақво қилиш эса Унинг амрини бажариш ва қайтарганидан четланиш билан вужудга келади.\nКим Аллоҳнинг амрига бўйсунса, тақво қилса ва Унга итоат этиб рибо емаса, нажотга эришибди. Нажот эса дўзахдан қутулиб, жаннатга киришдир.\nКелинг, Аллоҳга итоат этайлик, рибо емайлик, судхўрликдан узоқ бўлайлик. Аллоҳдан тақво қилайлик, буйруқ ва қайтариқларига осий бўлмайлик. Шунда энг катта фойдани, энг афзал ғаниматни қўлга киритамиз, нажотга эришамиз. Аллоҳ барчамизни нажот топишга, дўзахдан қутулиш ва яхшилар диёри бўлмиш жаннат аҳлидан бўлишга муваффақ этсин.\nAvvalgi maqolaТафсири муяссар: “Бақара” сураси, 142–145 оятлар\nKeyingi maqola Тобутни кўтариш ва ортидан эргашишга тааллуқли масалалар (4)


15 кун аввал йўқолган қиз гаражлар орасидан осилган ҳолда топилди | Мулоҳаза қила оладиганлар учун.\n15 кун аввал йўқолган қиз гаражлар орасидан осилган ҳолда топилди\nҚозоғистоннинг Қарағанда шаҳрида истиқомат қилувчи Кундиз Бакеева шу йилнинг 27 сентябрь куни сирли равишда йўқолиб қолгани ҳақида полицияга хабар берилганди. Бугун, 10 октябрь куни, Кундиз йўқолган кундан 15 кун ўтиб, унинг мурдаси гаражлар сақланадиган массивда осилган ҳолда топилди. Бу ҳақда “Nur.kz” хабар бермоқда.\nКундиз йўқолгач, унинг қидирилаётгани ҳақида Қарағандадаги ҳар бир кўчага эълонлар ёпиштирилганди. 24 ёшли қизнинг оиласи маҳаллий аҳоли вакилларидан қизларини топишда ёрдам беришларини ҳам сўрашганди.\n“У бу ишни ўзи қилганми ёки унга ёрдам беришганми билмайман. Дугонамнинг жасади экспертизада. Воқеа жойида полиция, суд-тиббий экспертиза вакиллари ишлашмоқда. Шахсан мен унинг ҳаётни ўз истаги билан тарк этганига ишонмайман. Кундизнинг ўз жонига қасд қиладиган бирор сабаби йўқ эди. Йўқолиб қолишидан аввал, мен у билан суҳбатлашгандим. У ниҳоятда қувноқ эди, депрессия аломатлари сезилмасди”, дейди марҳуманинг дугонаси.\nҚарағанда Ички ишлар департаменти Матбуот хизмати вакилининг сўзларига кўра, ушбу иш юзасидан жиноий иш очилган. Гарчи жиноят иши “ҚЖК 105-моддаси, ўз жонига қасд қилиш” бўйича очилган бўлса-да, суриштирув тергов ишлари олиб борилмоқда. Жасад устида бир қатор экспертизалар, текширувлар ўтказилмоқда.\nМақола 1 443 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Миржалол Қосимов терма жамоани тарк этди\n17 май 2022, Тошкент вақти: 19:42\nТошкентнинг Локомотив футбол клуби мураббийси Вадим Абрамов Миржалол Қосимов ўрнига Ўзбекистон терма жамоаси бош тренери этиб тайинланди.\nЎзбекистон Футбол федерацияси бошлиғи Мираброр Усмонов иштирок этган Федерация ижроия қўмитасининг 6 апрел кунги йиғилишида шу ҳақда қарор қабул қилинди.\nФедерация матбуот хизматига асосланиб Регнум ахборот агентлигининг билдиришича, Абрамов “фақат Ўзбекистон миллий терма жамоасига бошчилик қилади”.\nАбрамов 2008 йил 19 сентябрдан бери футбол бўйича Ўзбекистон терма жамоаси Бош тренери бўлиб келган Миржалол Қосимовга ёрдамчи бўлган.\nҚосимов Ўзбекистон жамоаси Жанубий Африка республикасида бу йил бўладиган жаҳон чемпионатига йўлланма олиши билан боғлиқ масалаларни ҳал қила олмаган.\nАйни пайтда Асқар Толибжонов Ўзбекистон терма жамоалари маркази директори этиб тайинланган.


ХАЛҚНИНГ ЛАЁҚАТИ | Мақсуд Бекжон\nBaşlangıç > Сиёсат\t> ХАЛҚНИНГ ЛАЁҚАТИ\n“Ўзбеклар завод ва фабрикаларда ишлай олмайдилар, уларда бундай қобилият йўқ”. Рус империячилари ўйлаб топган бундай гап советлар даврида яшаб кўрган ҳар бир ўзбекка танишдир. Бу шиор билан бир томондан ўзбекларнинг нисбатан тараққийпарвар ва ўқимишли бўлган ишчилар синфига келиб қўшилишининг олди олинар, иккинчи томондан, сиёсий ўчоқ ҳисобланган шаҳарлардаги демографик вазият руслар фойдасига сақлаб турилар эди.\nУчинчи томондан, бу шиор умуман республикага Россиядан ишчи кучи олиб келиб, маҳаллий халқни иложи борича ассимиляция қилиш ишига хизмат қилар эди. Афсуски, бу фикр империячилар томонидан эмас, асосан, уларнинг маҳаллий аҳоли ичидан чиққан гумашталари томонидан тарғиб қилинар ва у “халқ иродаси” сифатида намойиш этиларди. Шу баҳонада Ўзбекистонга Россиядан “инсофли одамлар”ни имкони борича кўпроқ кўчириб келтиришга зўр бериларди. Ўзбекларнинг ҳатто инсофли бўлишга ҳам лаёқатлари қолмаган даврларни бир эсланг. Россиядан Ўзбекистонга фақат ишчилар эмас, инсоф ва диёнат ҳам экспорт қилина бошлаган эди. Яқинда “Свобода” радиосининг “Контакты” эшиттируви орқали ўзбекларнинг заводларда ишлашга лаёқатсизлиги ва шунинг учун ҳам заводларда ишлашга лаёқатли рус аҳолисининг Ўзбекистондан чиқиб кетишини ҳеч ким истамаслиги ҳақида ўзбек профессори Толиб Саидов aйтган фикр радио мухбири томонидан кинояли тарзда эслатиб ўтилди. “Мана, ҳатто ўзбек профессори ҳам шундай фикрлайди”, деди мухбир кинояли кулиб. Албатта, ҳатто ўзбек профессорларининг ҳам шундай савияда фикр юритиши қайғули ҳолдир. Аммо бизнинг улардан хафа бўлишимиз ўринсиздир. Негаки, Толиб Саидов каби муҳтарам профессорлар, ўз илмий даражаларига айнан совет қолипларида эришганлар. Улардаги ўзбек халқининг лаёқатига шубҳа билан қараш хусусияти ҳам ана шу коммунистик тарбия маҳсулидир. Ўзбек халқининг лаёқатсизлиги ва жоҳиллиги, порахўрлиги ва босқинчилиги, маданиятсизлиги ва насл-насабсизлиги советлар даврида керагидан ортиқ овоза ва рекламалар қилинди. “Таёқ доимо каттанинг бошида синади”, деганларидек, ўзбеклар собиқ Иттифоқдаги энг катта халқлардан бири сифатида, Москванинг энг қаттиқ зарбаларини ўзларига олдилар. Ўзбеклар нафақат Ўрта Осиёдаги, балки, бутун Шарқдаги халқлар ичида ўзининг қўҳна давлатчилик тарихи билан ажралиб тургани учун ҳам рус империячилари уларга ўзларининг асосий рақиблари сифатида муносабат кўрсатдилар. Империянинг маҳаллий халқ ичидан чиққан гумашталари эса, халқни “биз мустақил давлат қура олмаймиз”, дея ерга уриб келдилар. Улар ўз фикрига аргумент ўлароқ, “агар Ўзбекистон мустақил бўладиган бўлса, ҳар бир хорижий давлатда биттадан ўз элчихонамизни очишга мажбур бўламиз, бунга пул қаерда”,қабилидаги гаплар билан халқни аврашга урундилар. Бундан бор-йўғи 6 йил муқаддам шу гапларни айтган одамлар бугунги кунда ўзларини Ўзбекистон мустақиллигининг муаллифлари дея танитмоқдалар. Кеча “биз мустақилликка тайёр эмасмиз”, дея оғзи куйганига қарамай, энди бу одамлар “биз демократияга тайёр эмасмиз”, дея яна ўз халқини камситмоқдалар. Иншооллоҳ, бу жабҳада ҳам уларнинг оғзи куйиши муқаррар.\nХуллас, халқни лаёқатсизликда айблашдан олдин, одам, aввало ўзи ҳақида, ўзининг келиб чиқиши ҳақида ҳам бир лаҳза ўйлаб кўрса ёмон бўлмасди. Сиз қайси халқнинг вакили ва сиз эришган поғона не қадар-ки, халқнинг устидан ҳукм чиқаришга ўзингизни ҳақли деб биласиз…\nРУСЛАРНИНГ ОЛЛОҲ ВА ТАНГРИ ҲАҚИДАГИ “БИЛИМ”ЛАРИ ХУСУСИДА КИМГА ҚАМОҚ, КИМГА МУКОФОТ…


Европада энергия инқирози: газ нархининг кескин ўсиши сабаблари ва оқибатлари – Газета.uz\nЕвропада энергия инқирози: газ нархининг кескин ўсиши сабаблари ва оқибатлари\nЕвропада табиий газ нархлари ўтган йилнинг мос даврига нисбатан олти бараварга ўсди. 5 октябрь куни табиий газ фючерслари нархи минг куб метр учун қарийб 1200 долларга етди. Яқинлашаётган иситиш мавсумида газ танқислиги хавфи хонадонларни иситиш, электр энергияси таъминоти ва саноат ишлаб чиқаришга жиддий хавф туғдириши мумкин. Европа газ бозорида нахрларнинг рекорд даражада кўтарилишининг сабаблари ва бунинг оқибатлари ҳақида «Газета.uz» мақоласида.\nLotinchada 6 октябр 2021, 15:25 Иқтисодиёт Жаҳон\n5 октябрь куни Европада табиий газ фючерс шартномаси нархлари рекорд даражага кўтарилди, дея хабар қилмоқда Fortune нашри. Энергия нархларининг кескин ўсиши минтақа иқтисодиётининг барча соҳаларига ўз таъсирини ўтказмоқда. Хусусан, қишда газ танқислиги юзага келиши эҳтимоли хонадонларни иситиш, электр энергияси таъминоти ва саноат ишлаб чиқаришга жиддий хавф туғдириши мумкин.\nХабарда айтилишича, сешанба куни еврозонада етакчи ҳисобланган Голландиянинг TTF биржасида ноябрь ойи учун етказиш шартларида газнинг нархи тарихан энг юқори даража — 14 фоиздан зиёдга кўтарилиб, мегаватт соатига 100 евродан (пешин вақтида 107 евродан зиёд) ёки минг куб метр учун 1197 доллардан ошди. Сўнгги кунларда газ нархлари ўсиши деярли вертикал трендни намоён қилмоқда.\nТабиий газ фючерс шартномалари нархининг ўсиш динамикаси. Фото: fortune.com\nEuronews`нинг хабар қилишича, Европа мамлакатлари вазирларининг 4 октябрь куни Люксембургда бўлиб ўтган учрашуви кун тартибидан энергия нархлари билан боғлиқ масала ҳам ўрин олди.\nЭнергия инқирозидан минтақадаги фуқаролар, хусусан, электр таъминотчилари билан ўзгарувчан нархли (қатъий ўзгармас нархдан фарқли ўлароқ) шартнома тузган фуқаролар энг кўп азият чекиши кутилмоқда.\nҚайд этилишича, сентябрь ойида еврозонада инфляция даражаси, Европа Марказий банки йиллик инфляция мақсадининг 2 фоизлик ставкасидан фарқли ўлароқ, 3,4 фоизга кўтарилди. Энергия нархлари инфляцияси 17 фоиздан ошди.\nХабарга кўра, учрашув вақтида Франция иқтисодиёт ва молия вазири Бруно Ле Мей ЕИ энергия бозорининг асосий камчилиги — бу электр энергияси умумий нархининг табиий газ нархига боғланганлиги эканлигини қайд этди. Шунингдек, Ле Мей энергия инқирозига қарши ЕИ миқёсида чора кўриш, шу жумладан спекуляцияларга қарши курашиш ва нархларнинг аниқлигини таъминлаш учун ЕИ бозорини тартибга солишни қайта кўриб чиқиш лозимлигини таъкидлади.\nИспания вакили Надиа Калвинё бутун ЕИ учун «стратегик газ захирасини» яратиш — коронавирусга қарши вакциналарни жамоавий сотиб олишда қўлланган умумий харидлар схемасини таклиф қилди.\nБироқ аъзо давлатларнинг нархлар кўтарилишини чеклаш бўйича кенг кўламли қўшма чора-тадбирларга муносабати турлича.\nФинляндия молия вазири Анника Саарикко бу борада Россияни табиий газ экспортини глобал миқёсдаги талабга мос равишда оширишни истамаганлиги туфайли нарх инқирозини янада кучайтирганликда айблади.\nМаълум қилинишича, комиссия аъзо давлатларга энергия инқирозини бартараф этиш ва уни юмшатиш учун фойдаланиш мумкин бўлган «инструментлар жамланмаси»ни таклиф қилишга тайёрланмоқда.\nЕвропада юзага келган энергия инқирози юзасидан Euronews нашри тайёрлаган материалларга таянилса, бугунги кунга келиб Европада табиий газ нархлари ўтган йилнинг мос даврига нисбатан олти бараварга ўсган. Газ нархларининг кескин ўсиши электр энергияси бозоридаги вазиятга ҳам ўз таъсирини ўтказмоқда. Европа Иттифоқида (ЕИ) электр энергиясининг бешдан бир қисми табиий газ ҳисобига олинади.\nЕИ табиий газ истеъмолида асосан импортга таянади. Eurostat маълумотларига кўра, 2019 йилда ЕИ фойдаланиладиган табиий газнинг қарийб 90 фоизини импорт қилишига тўғри келган.\nЕИ табиий газ импортининг экспортёрлар кесимида тақсимоти. Манба: Eurostat\nТабиий газ нархлари нега ўсиб бормоқда?\nEuronews нашрига кўра, дунё миқёсида COVID-19 билан боғлиқ карантин чекловларининг юмшатилиши ёки бутунлай бекор қилиниши ва мамлакатлар ташқи иқтисодий алоқаларининг қайта тикланиши кўплаб турдаги товарларга, шу жумладан, табиий газга бўлган глобал миқёсдаги ялпи талабни рағбатлантирди.\nЕвропа ва Шарқий Осиёда ўтган қиш мавсумининг узоққа чўзилганлиги натижасида мамлакатларда газ резервуарларидаги захиралар кескин камайди. Бу, ўз навбатида, газ бозори харидорлари ўртасида рақобатни юзага келтирди ва нархларнинг кўтарилишига туртки бўлди.\nЕвропа газ бозорида нахрларнинг рекорд даражада кўтарилишига ҳар икки томондан — талаб ва таклиф билан боғлиқ омиллар ўз таъсирини ўтказганлиги таъкидланмоқда. Жумладан:\nЎтган қишнинг нисбатан совуқ келганлиги газ истеъмолини оширди, шу сабабли Европада резервуарлардаги газ ҳажми кескин камайди. Натижада янги иситиш мавсуми яқинлашгани сайин қишнинг совуқ келиши тўғрисидаги ҳавотирлар ва табиий газга бўлган талаб билан бир вақтда нархлар ҳам ошиб бормоқда.\nБунинг устига кўмир истеъмолидан воз кечиш ва Европанинг айрим ҳудудларида энергия таъминотини мувозанатда ушлаб турувчи шамол энергияси ишлаб чиқаришнинг қисқариши ҳам табиий газга бўлган талабни ошириб юборди.\nШунингдек, Европа табиий газ ишлаб чиқаришни камайтирмоқда. Европанинг энг йирик маҳаллий табиий газ ишлаб чиқарувчиси Голландия 2018 йилда асосий газ кони Гронингенни фойдаланишдан чиқаришни бошлади. «Европа газ инфратузилмаси»дан олинган маълумотларга кўра, ҳозирда Европада фойдаланилаётган газ захиралари улуши 74 фоизни ташкил қилади, ўтган йилнинг шу даврида бу кўрсаткич 94 фоизга тенг эди.\nЕИ энергия инқирозида Россиянинг роли ва «Шимолий оқим 2»\nЕИнинг табиий газ бўйича энг йирик экспортёри Россия ҳисобланади. 2019−2020 йилларда ЕИга жами газ импортининг 40 фоиздан ортиғи Россия ҳиссасига тўғри келган.\nХалқаро энергия агентлиги (IEA) маълумотларига кўра, Россиянинг ЕИга газ экспорти ҳажми 2019 йилгига нисбатан камайган. Шунингдек, IEA Россиянинг Европага газ экспортини ошириб, келаётган иситиш мавсуми учун тайёргарликда газ резервуарларининг муносиб даражада тўлдирилишини таъминлаш имконига эга эканлигини қайд этган.\nМулоҳазаларга кўра, Газпром (Россия) «Шимолий оқим 2» (NS2) газ қувурини ишга туширилишига эришиш мақсадида қасддан ЕИга газ етказиб бериш ҳажмини оширишга шошилмаётган бўлиши мумкин. Яқинда Европа парламенти аъзолари Комиссияни бу борада текширув ўтказишга чақиришди.\nАйрим экспертларнинг фикрича, Газпром Европа газ бозорида рақобат таъминланиши учун ўзининг бозордаги улушини 40 фоизлик чегарада ушлаб туришга қонунан ҳақли.\nСентябрда Россия ҳукумати вакили янги қувурнинг ишга туширилиши Европада табиий газ нархини «сезиларли даражада мувозанатлаштиришини» маълум қилгач, Россиянинг газни атайлаб тўхтатиб қўйган бўлиши мумкинлиги тўғрисидаги шубҳалар янада кучайди.\nГазпромнинг «Шимолий оқим» ва «Шимолий оқим 2» газ қувурлари йўналиши: Украинани четлаб ўтиб, Болтиқ денгизи орқали Германия соҳилига. Фото: Samuel Bailey/WikiCommons\nСентябрь бошида Газпром NS2 газ қувурини қуриш ишлари якунланганлигини ҳақида расман хабар берган эди.\nNS2 газ қувури Россиядан Европага Болтиқ денгизи орқали газ етказиб берилишини таъминлайди. Узунлиги 1200 км бўлган мазкур газ қувурининг қуввати йилига 55 млрд метр-кубга тенг бўлиб, ЕИга газ етказиб бериш умумий қувватини икки баробарга ошириш имконини беради.\nТаъкидлаш жоизки, NS2 лойиҳаси АҚШ ва Украинанинг кескин қаршилигига учраган эди. Reuters`нинг ёзишича, 2019 йил охирларида Дональд Трамп ҳукумати санкциялари туфайли қиймати 11 млрд долларлик мазкур лойиҳа қурилишини бир муддат тўхтатиб туришга ҳам тўғри келган эди. Гап шундаки, Россиянинг ЕИга газ экспортидан Украина транзит давлат сифатида даромад олиб келган. Бу борада Россия-Украина битимининг амал қилиш муддати 2024 йилгача. Шу сабабли NS2`нинг ишга туширилиши Украина манфаатларига зид келиши мумкин.\nГазпром ҳозирча NS2`ни ишга тушириш Германия томонидан маъқулланишини кутмоқда. Германия ҳукумати сентябрь бошида NS2`ни ишга туширишни маъқуллашни ҳужжатлаштириш жараёнлари тўрт ой вақт талаб қилишини маълум қилган.\nNS2`ни ишга тушириш орқали Россия ЕИ энергия бозоридаги ўрнини янада мустаҳкамлайди. Айрим мутахассислар ЕИнинг энергия бўйича Россияга қарамлиги кучайиши ва Россия ҳукумати бундан сиёсий қурол сифатида фойдаланиши мумкинлигидан хавотирда.\nХалқаро энергия агентлиги (IEA) муносабати\nБаъзи мулоҳазаларга кўра, энергия инқирозига ЕИда иқлим сиёсати — углерод эмиссияси рухсатномаси нархларининг ошиши ва тоза энергияга ўтиш билан боғлиқ саъй-ҳаракатлар сабаб бўлган.\n«Европа нархлари глобал газ бозори динамикасини ҳам акс эттиради. Шарқий Осиё ва Шимолий Америкада 2021 йилнинг биринчи чорагида совуқ ҳарорат кузатилди. Ундан кейин Осиёда иссиқ оқим ва турли минтақаларда, жумладан Бразилияда қурғоқчилик кузатилди. Буларнинг барчаси газга бўлган талабнинг ошишига сабаб бўлди. Осиёда, жумладан, Хитой, Япония ва Кореяда газга бўлган талаб йил давомида кучли бўлиб қолди. Таклиф тарафидан, дунё бўйлаб бир қатор режадан ташқари узилишлар ва кечикишлар, шуниндек, 2020 йилдан техник хизмат кўрсатишнинг кечикиши туфайли суюлтирилган газ ишлаб чиқариш глобал миқёсда кутилганидан паст бўлди», — дея қайд этмоқда IEA.\n«Дунё бўйлаб табиий газ нархларининг сўнгги пайтдаги ўсиши бир қанча омилларнинг натижасидир. Бу борада тоза энергияга ўтиш масаласини сабаб қилиб кўрсатиш нотўғри», — дейди IEA ижрочи директори Фотиҳ Бирол.\nМаълум қилинишича, Европада электр энергияси нархининг кескин ўсиши Европада газ, кўмир ва углерод нархининг ошиши билан боғлиқ. Газ нархининг кескин кўтарилиши Европанинг бир қатор бозорларида электр энергиясини этказиб берувчиларни электр энергиясини ишлаб чиқариш учун газдан кўмирга ўтишга мажбур қилди.\n«Электр ва газ бозорлари ўртасидаги боғлиқлик яқин орада узилмайди. Газ бугунги кунда кўплаб минтақаларда электр бозорларини мувозанатлашда муҳим восита бўлиб қолмоқда. Тоза энергия алмашинуви аниқ нол эмиссия йўлига ўтиши билан, глобал газга бўлган талаб камая бошлайди, лекин у электроэнергетика хавфсизлигининг муҳим таркибий қисми бўлиб қолади. Бу, айниқса, электр энергиясига бўлган талабнинг мавсумий ўзгариши юқори бўлган мамлакатларда тўғри келади».


Термизлик проректор талабаларни калтаклаяпти\nТермиз Давлат университети талабаси олийгоҳнинг ўқув ишлари бўйича проректори Шукур Хуррамов пахта нормасини бажармаган талабаларга нисбатан куч ишлатиб, уларни ёмон сўзлар билан ҳақорат қилаётганидан шикоят қилди. Профессор Хуррамов Озодлик билан суҳбатда талабаларга тарсаки тушириб туришини тасдиқлади.\nТермиз Давлат Университети филология факултетининг 661 нафар талабаси 5 сентябрдан бери Сурхондарёнинг Музробод тумани Пари қишлоғида пахта термоқда.\nУниверситет маъсулларига кўра, талабаларга 60 кило кунлик норма белгиланган ва филология факултети талабалари кунига 39 тонна 660 кило пахта териб топшириши лозим.\nҲозирда факултет талабалари кунда жами 34-36 тонна пахта термоқда.\nЎзини Фарҳод деб таништирган талабанинг Озодлик билан ўзаро суҳбатда айтишича, кунлик норма бажарилмаётгани учун талабаларга босим ўтказилмоқда. Пахта штаби бошлиғи - Термиз Давлат университетининг ўқув ишлари бўйича проректори Шукур Хуррамов талабаларни калтакламоқда, дейди Фарҳод.\n- Термиз Давлат Университети проректори Шукур Хуррамов ҳар куни кечқурин университет штабида кам терганларни, масалан, ўғил болаларни шапалоқлаб яъни тарсаки туширади. Буни ўз кўзим билан кўрдим. Масалан, кунлик 60 кило норма бўлса, 40 кило терганга ҳам тарсаки тушириб юбораяпти,- дейди Фарҳод.\nШунингдек, Фарҳоднинг гапларига кўра, проректор Хуррамов нормани бажармаган талабаларни ҳақорат қилиб, уларнинг шаънига ёмон сўзлар айтиб, изза ҳам қилаяпти.\n- “Одаммассан, ифлоссан, одамнинг боласи эмассан, итнинг боласисан”, каби сўзлар билан ҳақорат қилади. Изза қилишади. Роса ўтказиб юборишади. Талабаларнинг аҳволи умуман инобатга олинмайди. Уларнинг орасида касали бор. Лекин буларга умуман қаралмайди,- дейди Фарҳод.\nОзодлик 68 ёшли профессор Шукур Хуррамов билан телефон орқали боғланди. Проректор талабаларга нисбатан куч қўллаб туришини тан олди.\n- Қаттиққўллик қилмасдан бўшаштириб юборайликми? Битта талабимиз, пахта теринглар, вилоят ҳокими томонидан берилган 60 кило нормани бажаринглар деяпмиз. Бошқа талаб йўқ. Менга қаранг студент термагандан кейин, студент қочиб кетгандан кейин, студентга гапирамиз. Битта-яримта тарсаки урган бўлсак, ургандирмиз. Хулиганлик қилган бўлса. Кўзини қўрқитиш учун тер деб мажбур қилаяпмиз. Бошқа ортиқча талаб бўлгани йўқ. Нормани талаб қилаяпмиз холос. Республика бўйича ўша 60 килограм нормада белгилаб берилган бўлса, биз ҳам юқорининг топшириғини бажариш мақсадида ҳаракат қилаяпмиз. Шу 60 килограмм нормани бажарасиз. Бажармасак бўлмайди, гап эшитамиз деган мақсадда гапираяпмиз,- дейди Шукур Хуррамов.\nЖорий йилнинг июн ойида ҳам Термиз Давлат университетининг бир гуруҳ талабалари Озодликка мурожаат қилиб, ўтган йилги пахта мавсумида пахта пули деканлар томонидан ўзлаштирилганини даъво қилган эди.\nЎшанда Термиз университети ректори ўринбосари (у кишининг исмини ошкор қилмасликни маъқул кўрдик) талабаларнинг пахта пули деканлар томонидан ўзлаштиргани ҳолати бўйича шаҳар прокуратураси томонидан тергов-суриштирув ишлари олиб борилганини тасдиқлаган, бироқ тергов натижаларини ошкор қилишни истамаган эди.\nЎзбекистонда пахта мавсумида домлаларнинг талабаларга нисбатан куч қўллаш ҳолатлари учраб туради.\nЎтган йилги пахта мавсумида Қорақалпоғистон Давлат университети Химия-технология факултети декани Максет Айимбетовнинг талаба йигитларни дўппослагани акс этган видео Youtube порталига жойлаштирилган эди.\nШу пайтгача зўравон домлаларнинг бирортаси жавобгарликка тортилган ҳолати маълум эмас.


Фёдор Достоевский – том маънода ҳам рус адабиётининг, ҳам дунё адабиётининг забардаст вакили. Унинг асарлари ўзбек китобхонлари учун аллақачон севимлига айланиб улгурган. Қайсики китобхон бўлсин, китоб дўконида Достоевскийнинг ҳали мутолаа қилиб улгурмаган асарини кўрар экан, уни олмасдан ўтмайди. Нега?\nСабаби оддий, чунки Достоевский асарлари доимо моҳир таржимонлар томонидан ўзбек тилига ўгирилган. “Телба”, “Жиноят ва жазо”, “Иблислар” – ҳар учаласи устоз таржимон Иброҳим Ғафуров томонидан таржима қилинган. Таржима қилинганда ҳам шунчаки ўгирилган эмас, балки айнан Достоевский тилида, айнан Достоевкий бўлиб, ўзбек тилида қайта ёзилган. Сўзсиз, Иброҳим Ғафуров таржималари ҳақида ҳеч иккиланмасдан: “Иброҳим Ғафуров ушбу асарлар таржимаси жараёнида Достоевский бўлиб, асарни ўзбек тилида қайта ёзган!” дейишимиз мумкин.\nНавбатдаги нашрга тайёрлаган мазкур китобимиздан иккита роман ўрин олган: биринчиси айнан Иброҳим Ғафуров таржимаси, иккинчиси эса маҳоратли мутаржим Олим Отахоновга тегишли. Ҳар иккала роман ўқувчини доимгидек, ўйлатади. Сўзлар, иборалар, тасвирлар, сифатлар, ҳолатлар ҳар қандай ўқувчини ҳайратга солади. Асарга, ёзувчига, таржимонга муҳаббат билан кейинги мутолаани кутади...\nМаҳсулот коди: Qimorboz\nФедор Достоевский, Fyodor Dostoevskiy, Фёдор Достоевский, Қиморбоз, Qimorboz\nШайтанат. ТЎПЛАМ 5 та жилд\n140000 сум Солиқсиз: 140000 сум\nФёдор Достоевский «Ака-ука Карамазовлар» романини оғриниш, чексиз дилгирлик ва қўққисдан бостириб ке..


Киев Россиянинг Херсонга ҳужумини кутмоқда | Interpress.uz\nБош саҳифаТаҳлилКиев Россиянинг Херсонга ҳужумини кутмоқда\nКиев Россиянинг Херсонга ҳужумини кутмоқда\n10:40 | 10-07-2020\nУкраина мавзуси жаҳон матбуотида тез-тез тилга олинмоқда. Бу сафар Украина ва Россия ўртасида уруш юз бериши муқаррарлиги ҳақида овозалар тарқалмоқда. Бунга Киевдаги айрим юқори мартабали ҳарбийларнинг баёнотлари ва янги кемаларга қарши ракеталарнинг пайдо бўлгани ҳақидаги хабарлар ҳам мой сепмоқда.\nУкраина ҳарбий-денгиз кучлари Россия билан кенг қамровли жанговар ҳаракатларга тайёргарлик кўрмоқда. Бу ҳақда мамлакат ҳарбий флот қўмондони Алексей Неижпапа “Думская” газетасига берган интервьюсида сўз юритган. Бош қўмондоннинг таъкидлашича, “Украина Қримни қайтариб олади ва Россия билан урушга тайёрланмоқда. “Йўқотишлар кўп бўлади — жангчиларимиз ва фуқароларимиз орасидан”, – деган флот қўмондони. Унинг таъбири билан айтганда, Киев Россия армиясининг Херсон вилоятига ҳужумини кутмоқда. Бундан мақсад, Днепр дарёсининг сувини Қримга киритишдир.\nАслида Украинанинг Россия билан урушишга руҳи етмаса керагу, аммо Қримга Украинанинг сув бермай қўйгани рост гап. Россиянинг Шимолий Қрим каналини яриморол билан қайта боғлашга уриниши зиддиятнинг қайта бошланишига ишора ҳисобланади. “Бизнинг бўлинмаларимиз шундай ҳаракатларга тайёрланмоқда. Барча режаларни очиқлай олмайман, аммо сизга кичкинагина факт: “Нептун” ракета мажмуасининг учиш узоқлиги уни Украина қуруқлигидан Севастополга юришда қўллаш имконини беради. Ўшанда кўрамиз”, — деган Неижпапа.\nУкраина сиёсатчилари ва ҳарбийлари халққа берган ваъдаларини бажаролмаганидан, тушиб кетган обрўларини кўтариш мақсадида вақти-вақти билан баландпарвоз баёнотлар беришга одатланишган. Кремлни ишғол қиламиз, Қрим кўпригини портлатамиз, қабилидаги дўқ-пўсипасаларига ҳам анча вақт бўлди. Аммо 2014 йили рус қўшинлари Қримни эгаллаганида улар Украина ҳарбий денгиз кучларининг порт иншоотларини ва эскириб кетган совет намунасидаги украин кемаларини катта тезликда эгаллаб олишганди. Аннексия якунланганидан кейин Украинада битта катта ҳарбий кема — узунлиги 123,5 метрли «Гетман Сагайдачный» фрегати ва бир неча ўнлаб кичик кемалар қолди. Россия ҳарбий-денгиз кучларининг кемачилик таркибидан сони бўйича ортда қолаётган Украина денгиз флоти артиллерия қуроллари бўлган бир неча турдаги соқчилик қайиқларини сотиб олишни кўзда тутган қуролланиш дастурини ишга туширди.\nАйрим мутахассислар наздида Россия Украинанинг ушбу патрул кемаларидан эмас, балки Киев сотиб олишни режалаштираётган кемаларга қарши ракеталаридан чўчиши керак. Украина ҳарбий денгиз кучлари камида учта турдаги соқчи кемаларни сотиб олмоқчи. Биринчидан, бу «Гюрза-М» тоифасидаги қайиқ бўлиб, у Украина корхонасида қурилади. Киев 20 ва 23 метрли соқчи кемалар қуриб, уларга 30 миллиметрли пушкаларни ўрнатоқчи. Аммо 2020 йилда атиги 7 та қайиқ ишлаб чиқарди холос.\nКоронавирус пандемияси мамлакатга катта иқтисодий талофат етказаётган ҳозирги шароитда кемачилик аҳволи ҳамҳаминқадар аҳволда. 2018 йилнинг ноябридаги Россия назорат қилаётган, Қора ва Азов денгизларини бирлаштириб турадиган Керч бўғозида Украинанинг бу каби кемалари рус денгиз кемалари олдида мушук боласига ўхшаб қолган, ҳибсга олинган иккита катери икки йил Россия ҳудудида қолиб кетганди.\nМувозанатни тиклаш учун Вашингтон 1,5 миллиард долларлик ҳарбий ёрдам пакети доирасида Киевга хизматдан ўчирилган, яроқсиз қирғоқ қўриқлаш соқчилик қайиқларидан тўрттасини топширди. Июнь ойида эса Пентагон Киевга яна «Марк VI» типидаги қайиқлардан 16 тасини 600 миллион доллар эвазига сотиши эҳтимоли ҳақида гапирди. Бундан ташқари, Киев ва Вашингтон «Айленд» русумидаги яна учта катернинг олди бердиси борасида музокаралар олиб бормоқда. Барча қайиқларнинг Украина ҲДК таркибига келиб қўшилганидан кейин яна битта фрегат ва бир неча ўнлаб замонавий патрул кемалари кириши мумкин.\nАммо шунда ҳам украин қуролли кучлари Россия ҲДКнинг Қора денгиз флоти билан тенглаша олмайди, унинг ихтиёрида ракета крейсери, катта қайиқларга қарши кема, бешта ракета катери, еттита сувости кемаси ва 20 та соқчилик қайиқлари бор. Улар таркибига қўшимча куч сифатида Босфор орқали Қора денгизга Россия жўнатиши мумкин бўлган қўшимча кучлар ҳақида гап бораётгани йўқ.\nСоғлом ақл билан вазиятни баҳолайдиган бўлсак, ҳарбий вақтларда Украина ҲДК Россиялик ҳамкасблари билан тўғридан-тўғри жангга киришини ҳеч ким тасаввур эта олмайди. Киевнинг ҳарбий флоти бунинг учун мўлжалланмаган. Бир сўз билан айтганда, бу кемалар душман кемасини топиш ва аниқлаш тизимининг бир қисми холос.\nАммо Украина “Луч” конструкторлик бюроси кемаларга қарши “Нептун” номли Р-360 ракета комплексини ишлаб чиқмоқчи. Ракета синовлари 2019 йилда бошланган. Комплекснинг давлат синовлари июн ойида ҳам давом этди. Украина ҳукуматининг баёнотига кўра, “Нептун” ракета мажмуи эсминец, фрегат, корвет, десант ва танкдесант туридаги жанговор кемаларни оддий ва мураккаб об-ҳаво шароитида ҳам, куннинг ва йилнинг истаган вақтида ҳам йўқ қилишга қаратилган. Сезиш қийин бўлган “Нептун” ракетаси радиолокацион тизим билан бирга кемаларни 280 чақирим масофадан туриб кунпая-кун қила олади, бу эса ўз ҳудудидан туриб Қора денгиз акваториясининг ярмигача бўлган ҳудудда турган нишонга таҳдид сола олади. “Нептун” ракеталарининг сонидан келиб чиққан ҳолда, бу минтақани Россия кемалари учун ракета “тузоғи”га айлантириши борасида гап сўзлар юрибди.\nБироқ Россия ўзининг ҳудудига ёки муҳим стратегик объектларига хавф туғилса, ҳар қандай ракетани бешигидаёқ янчиб ташлаш салоҳиятига эга.


Пашшавойнинг бошидан кечирганлари\nУзоқ-яқиндаги одамлар иложи борича «Шарқ» ошхонасида овқатланишга ҳаракат қилишади. Чунки, бу ердаги таомлар хилма-хил, энг муҳими – жудаям арзон. Биз ана шу ошхонанинг шипидаги кандикда яшаймиз.\nОдамларнинг феъл-атворига сира тушуниб бўлмайди. Очқаган пайтларида ошхонага мунғайиб кириб келишади-ю, қоринлари тўйгач, бирдан гердайишиб, ичкиликбозлик қила бошлашади. Бирпасдан кейин қарабсизки, бири чиябўридек увласа, бошқаси қўтосдек бўкириб турибди. Аямнинг айтишича, пашшалар орасидан чиққан арақхўрлар ичишни шунақа одамлардан ўрганишган экан.\nАрақхўр пашшалардан биттаси – менинг дадам. Кунига кайфи тарақ келиб, аям бечорани дўппослагани-дўппослаган. Уйимизда тинч кун йўқ. Акамнинг жаҳли чиқиб, дадам билан бир-икки марта айтишиб ҳам қолди. Аям, ўзи ҳозиргина калтак еган бўлса-да, дадангнинг кўзига ҳеч қачон тик қарама, деб акамни койиб берди. Ҳайрон қоладиган ҳол, тўғрими?\nАммо, қанчалар дағаллиги қўзимасин, дадам менга сираям тихирлик қилмайди. Аксинча, мени бўлар-бўлмасга эркалатаверади. Бу қанчалар ёқимли туюлмасин, барибир юрагимнинг бир чети ғашлигича тураверади. Ахир, аянг пиқиллаб ўтирганида, эркаланиш кўнглингга сиғармиди?\nАрақ деганлари жуда касофати нарса экан. Соғ-саломат улғайиб олсам, шу лаънатининг яқинига йўламаганим бўлсин-ей!\nБугун кунботарга яқин дадам шўрлик қадаҳга қуйилган араққа чўкиб кетиб, оламдан ўтди. Аям билан акамга қўшилиб мен ҳам роса йиғладим. Қанчалар жанжалкаш бўлмасин, дадам биз учун ниҳоятда азиз эканлигини шу топда тушуниб етдим.\n– Раҳматлининг ўзиям кейинги вақтларда ҳаддидан ошиб кетувди, – дея куйинди аям. – Авваллари арақ юқи идишларни ялаб юрарди. Бора-бора, қадаҳларга одамлардан олдинроқ тумшуқ суқадиган бўлди.\nКейин у содда пашшаларни йўлдан оздираётган майхўр одамларни бўралаб қарғай кетди.\nУмримда бир марта бўлса ҳам катталарга ақл ўргатгим келиб, «яхшиси, одамлардан узоқроққа кўчиб кетиш керак», деб гап қистирдим.\n– Бу жойлар бизники! – бирдан ўдағайлаб берди акам. – Одамлар бутун бинони сурбетлик билан эгаллаб, бизни кавакка тиқиб қўйишди. Аксинча, келгиндиларнинг тинимсиз ғашига тегиб, бу ердан бездиришимиз керак.\nҲақиқатан ҳам, туғилмасимдан анча илгари «Шарқ» ошхонасида фақат пашшаларгина яшашар экан. Бу ерга даставвал ошпазлар бостириб киришибди, сўнг хўрандалар келадиган бўлибди.\n– Энди уларни ҳайдаб бўпсиз, – дедим акамга. – Ишқилиб, ўзимизни тирақайлатиб қолишмаса бўлгани.\nАкам «қисматда борини кўрамиз», дея бепарво қўл силтади. Ундан: «Қисмат нима?» – деб сўраган эдим, ўқрайиб туриб: «Энанг!» – деди. Демак, акамнинг бундан\nолдинги гапини «энамизни кўрамиз» деб тушуниш керак бўлади.\nДадамнинг вафот этганига ҳали кўп бўлмасидан, уйимизга совчилар кириб келишди. Новвойхонадаги тандирнинг ёнида яшайдиган қари пашша аямни ёқтириб қолганмиш. Унинг кампирини бир яллачи қурбақа кап отиб қўйганини эшитгандай бўлувдим.\n– Ўша уятсиз чолни бошимга ураманми? – деди аям. – Унга тул қолган биронта Итпашшани топинглар!\nБезбет совчиларни аям тузлабгина жўнатганини кўриб, жуда завқланиб кетдим.\nСовчилардан эндигина қутулиб турганимизда, акамнинг Лайзон исмли ўртоғи уйимизга гандираклаб кириб келди-ю, гурсиллаганича ерга йиқилди. Аям уни қаноти билан елпиб туриб, нима бўлганини суриштирди. Лайзон қисқа-қисқа нафас оларкан, узуқ-юлуқ тарзда тушунтира бошлади.\nУнинг айтишига қараганда, акам жангари ўртоқларини йиғиб, одамларга қарши курашувга етаклабди. Одамлар олдинига бу хуружларга парво қилмаётгандек кўринишибди. Кейин, оқ кийимли кимса келиб, пашшаларнинг устидан аллақандай сассиқ дорини пуркашга тушибди.\n– Шерикларим тутдек тўкилиб қолишди, – ҳансираган куйи, алам билан ингради Лайзон. – Бу одамзот дегани охири ҳаммамизни битта қўймай қириб ташлайди!\nЛайзоннинг кўзларида ёш йилтиллади. Бир-икки марта чуқур-чуқур нафас олди-ю, қанотини қаттиқ зириллатиб, оёғи осмондан бўлганича миқ этмай қолди. Акамнинг ўлганини билиб, аям беҳуш йиқилди. Мен: «Ака! Акажоним!» – дея йиғлаб, ташқарига отилдим. Ҳўнграк отиб учиб борарканман, Лайзоннинг сўнгги гапи қулоғим остида қайта-қайта жарангларди: «Бу одамзот дегани охири ҳаммамизни битта қўймай қириб ташлайди! Битта қўймай қириб ташлайди!! Қириб ташлайди!!!»\nЁ дадамдек арақхўр, ё акамга ўхшаган уришқоқ бўлиб кетишимдан чўчиди шекилли, аям ошхонада овқатланишимга рухсат бермай қўйди. Қорнимиз очса, тамаддиланиб олиш учун мени бошқа жойларга бошлаб борадиган бўлди.\nҚимирлаб турган қисиниб ўлмас экан – гоҳ чойхонадан ризқимизни топамиз, гоҳ молхонадан. Бир куни тушликда аям иккаламиз итялоққа бориб қўндик. Балки сиз итдан нимаям ортарди, дерсиз. Ювилмаган идиш борки, у ерда биз ғарибларга яраша овқат топилади. Кекса пашшалар айтганидек, ҳали ҳеч ким ювилган итялоқни кўриш шарафига муяссар бўлмаган. Шу боис, ҳеч бир жойдан овқат топилмаган маҳалда, узоқ ўйлаб ўтирмасдан, ё итялоқни, ё бўлмаса, бет-қўли шатмоқ болани ахтариб қоламиз.\nХуллас, аям икковимиз итялоққа тушиб олиб, бошқа пашшалар билан эш-қўш тирикчилик қилишга киришдик. Биров бировга халақит бермай, ҳар ким ўзининг олдидагини таламонлаб турган вақтда, қандайдир бефаросат одам устимиздан ювинди қуйиб юборса бўладими. Йирик махлуқлар «ахир бу миттиларнинг ҳам жони бор-ку», деб ўйлашмас экан. Қочган қочиб қолди, қочолмаганлар ювинди ҳисобида Тўрткўзга ем бўлди.\nОҳ, шўрли аягинам! Ҳозир у ўша итваччанинг ошқозонида питир-питир сузиб юрганмикин? Балки, аллақачон ҳазм бўпкетгандир...\nУйга қайтиб келганимдан сўнг юрагимни негадир ваҳима босди. Ҳувиллаган хонада тун бўйи мижжа қоқмай ўтирибчиқдим. Кўзим юмилди дегунча, тушимга Тўрткўзнинг тишлари киради-ю, бир сесканиб кетаман.\nШу дамда мендан дунёдаги энг даҳшатли нарса нима, деб сўрашса, сира иккиланмасдан: «Ёлғизлик!» – дея жавоб қилган бўлардим.\nПоччам билан опам келиб, мени ўз уйларига олиб кетишди. Туғилган жойимдан узоқлашар эканман, ўзимни худди яна бир жигарбандимдан жудо бўлгандек ҳис этдим. Бу – уқубатли дарбадарликнинг бошланиши эканлигини ўшанда билмагандим...\nОпамлар бир бой одамнинг данғиллама уйидаги қимматбаҳо жавон ортида туришаркан. Хонага кириб, оғзим ланг очилиб қолди. Деворнинг эшик-деразаларидан бўлак ҳамма жойига гиламлар қоқилган, шипдаги нақшлар кўзни қамаштиради, идиш-товоқдан тортиб қошиқ-чўмичгача – бари ялт-юлт қилади.\nБорган куним катта зиёфатнинг устидан чиқиб қолибман. Ўша бадавлат одам эндигина эмаклаётган ўғлининг туғилган кунини нишонлаш баҳонасида ўз улфатларини йиғиб, катта исрофгарчиликлар қилаётган экан. Дастурхонда оймомодан бошқа ҳамма нарса бор денг.\nПоччамнинг қари бувиси билан бирга у таомдан бу таомга сакраб юриб, роса яйрадик. Шўрва ичдик, оҳ, оҳ, оҳ, қовурма едик, оҳ, оҳ, оҳ, хорижий балиқнинг ивилдириғидан тотдик, оҳ, оҳ, оҳ, асал яладик, оҳ, оҳ, оҳ... Чанқаб кетиб, олма шарбатига тумшуқ тиққан чоғимда очкўз кампир «юр, анави мураббониям синаб кўрайлик-чи», деб елкамга турткилади. Унинг кўнгли учун бориб, мураббога ҳам оғиз теккизган бўлдим.\nМураббохўрлик қилиб турганимизда, кайфи ошиб қолган одамлардан биттаси: «Қуй қуядиганингни!» – дея ҳайқирганича столни муштлади-ю, мурабболи пиёлани ағдариб юборди. Мен-ку тепага бир сапчиб, осонгина қутулдим, бироқ поччамнинг бувиси мураббога аралашиб кетиб, димиқиб ўлди. Буни биров сезмадиям, ачинмадиям.\nБиламан, сезганларидаям барибир ачинишмасди. Улар бизни азалдан ёмон кўришади, иркит махлуқлар деб ижирғанишади.\nБу воқеадан кейин поччам «ҳе, пойи қадамингдан ўргилдим», дегандек менга совуқ қарайдиган бўлиб қолди. На илож, ўқрайса ўқрайиб юраверсин. Энди поччадан қўрқиш етмай турувди менга.\nДод-войни эшитиб, зинғиллаганимча қўшни хонага кириб бордим. Кириб қарасам, опам бечора устига алланарса суртиб қўйилган қоғозга қўниб олиб, зириллаб турибди. У жон-жаҳди билан тинмасдан қанот қоқар, лекин ҳарчанд чиранмасин, оёқларини қоғоздан узолмасди.\nШу паллада қаёқдандир поччам келиб қолди. Ўша сирли қоғознинг теварагида бир-икки айланиб чиқиб, тумтайган ҳолда ёнимга қўнди.\n– Одамлар бизга қарши елимли дори ишлатишяпти, – деди у. – Опангни туғма каллаварамсан десам, жириллаб айюҳаннос соларди. Мана, ўзинг кўриб турибсан, эси жойида бўлса, келиб-келиб, ёпишқоқ қоғозга қўнармиди?\nОпамга кўмаклашиш учун эндигина қўзғалмоқчи бўлганимда, поччам шоша-пиша йўлимни тўсди:\n– Нима бало, жонингдан тўйдингми? Ҳе,тирранча!\nПоччам шундай дея, мени қанотлари орасига маҳкам қисиб олди. «Қўйворинг мени, қўйворинг!» – деб қанча типирчиламай, эзғилаб ушлаб тураверди. Опамга раҳмим келиб, кўзларимдан ёш тирқиради.\n– Ўзингни ўйласанг-чи, ука, – менга жони ачишган бўлди поччам. – Опанг энди пешанасига ёзилганини кўради.\nУ сўзини тамомламай туриб, шўрпешана опам елимга бутунлай қоришиб кетди. Поччам ниҳоят мени қўйиб юбориб, хомушланган кепатада бошини эгди.\n– Мен ҳақимда ёмон ўйламагин, – кўзимга қарамай, аста гапирди у. – Опангга ёрдам беришим мумкин эди. Лекин, унда, севимли поччангдан ҳам айрилиб қолган\nСевимли эмиш! Бунақа сўтакни қайси аҳмоқ ёқтираркан?\nНима бўлгандаям, куним шу қўрқоққа қолди...\nҲовлидаги лайчанинг «вак-вак»лашини эшитиб, сўлактумшуқ Тўрткўзга ем бўлган раҳматли аям беихтиёр эсимга тушди. Дераза токчасидаги телефонга қўниб олиб, эзгин-эзгин йиғлай бошладим. Агар, меҳрибон аяжоним тирик бўлганида, ҳозиргидек оч-наҳор ўтирармидим? Ўзи емаса емасдики, бирор нарса топиб, папалаганича оғзимга тиқарди.\nЭшикнинг тирқишидан чимрилиб кириб келган поччам йиғлаётганимни кўриб, телефон ёнидаги китобга келиб қўнди-да: «Нега хуноб бўляпсан?» – деб сўради. Мен гапни чўзиб ўтирмай, қорним сурнай чалаётганини айтдим.\n– Жудаям бўшанг бола экансан! – дея койиб берди поччам. – Шуни эсдан чиқармагинки, яхшилаб қидирилса, туядек жойдан куядек ушоқ ҳамма вақт топилади. Ушоқнинг ўзи пашшани ахтариб келганини ҳали ҳеч ким кўрмаган. Ваҳоланки, сен тенгилар...\nЯна нималар демоқчи бўлувдийкин – буни биргина поччамнинг ўзи билади. Унинг насиҳати чала қолди. Хонада ивирсиб юрган семиз хотин қўлидаги чарм шалпилдоқни бир силтади-ю, поччамни китобга паққос чаплаб қўйди. Ҳозиргина кеккайиб ваъз айтаётган пашшанинг бирдан чалпакка айланиб қолганини кўриб, кўнглим баттардан бузилиб кетди.\nШунда ўйланиб қолдим – поччам-ку барибир ўлар экан, ўшанда опамга кўмак бериб, мабодо омади келмаса, елимга бирга қоришиб кетаверса бўлмасмиди? Тўғри, бир неча кун олдинроқ ўларди, лекин ўзидан яхши ном қолдирарди. Унинг бу ишини бошқа пашшалар узоқ-узоқ вақтгача эслаб, бола-ю невараларига ҳам гапириб юришарди.\n... Бу оламда ҳеч кимим қолмади.\nҲақиқий дарбадарлик бошланди. Кўп жойларда бўлдим. Аҳволингни сўраб, дарддошлик қиладиганлардан кўра, сени ноҳақ масхаралаб ёки дўппослаб, ўз кўнглини хушлайдиганлар тоифаси кўпроқ экан. Ҳамма махлуқ ўзининг ўрнига бегонани қўйиб кўролса-ку, олам гулистон бўларди-я.\nБир куни санғиб юриб, ўзимдан пича ёшроқ Пашшаой билан танишиб қолдим. У бошпанасиз етимча эканлигимни эшитиб, жуда ачиниб кетди. Умрим бино бўлиб, бундақанги раҳмдил қизни кўрмаган эдим. Раҳмдиллар олижаноб бўлишади деганлари тўғри экан, у мени меҳмондорчиликка таклиф этди.\nОч бўлганим учун уялиб ўтирмадим. Унга эргашиб, қассобхонага кириб бордим.\n– Биз ҳў илгакнинг тепасидаги тешикда турамиз, – деди Пашшаой. – Хоҳласанг, аввал шу ерда бир гўштхўрлик қилиб олайлик. Кейин уйимизни кўрсатаман.\nОлдин қорин тўйдириб олинмаса, ҳар қандай томоша ҳам юракка сиғмаслигини мендан тузукроқ биласиз. Шу туфайли, Пашшаойнинг сўзига тезда кўниб қўяқолдим.\nЭндигина гўштга бориб қўнган эдик, орқамиздан бир Қовоғари дириллаганича келиб қолди. Мен зўр бериб қассобнинг бурни атрофида айлана бошладим. Чунки, одамлар паскаш ариларни ўзларининг муқаддас бурунларига ҳеч қачон яқин йўлатишмайди. Буни ёшлигимда дадамдан эшитганман.\nҲа, мен устамонлик билан қутулиб қолдим. Аммо, Пашшаой нодонлик қилиб, қайроқтошнинг панасига яширинмоқчи бўлди-ю, Қовоғарининг чангалига тушди. Олижаноблар содда бўлишади деган гап ҳам тўппа-тўғри экан.\nДонолар айтганидек, бу дунёда истаганча душман орттириш мумкин-у, бироқ дурустроқ дўст топиш жуда мушкул. Мен зўрға битта дўст орттирганимда, шу заҳотиёқ ундан айрилиб қолдим.\nШу пайт жангари акамнинг қачонлардир гапирган бир сўзи тўсатдан эсимга тушди. «Қисматда борини кўрамиз», деган эди у. Ўзингни қисматнинг оқимига ташлаб қўйиб, анқайиб юраверсанг, яшашдан нима маъни чиқади? Қизиқ!..\nМен бу «роман»ни бахтсиз бир Пашшанинг чўнтагидан топилган ёндафтарчадаги эсдаликлари асосида ёздим.\nМусибат ҳақида гапириш қанчалар оғир бўлмасин, ахборотингиз учун яна бир нарсани билдириб қўйишим шарт: ўша дарбадар Пашша 1978 йилнинг саккизинчи августида мен тановул қилиб турган қайноқ шўрвага тушиб, фожиали ҳалок бўлди...


Элга эш бўлган фермер – Сурхон тонги\nБош саҳифа / Қишлоқ хўжалиги / Элга эш бўлган фермер\nЯнвар 9, 2018\tҚишлоқ хўжалиги Изоҳ қолдириш 562 Кўрилди\nОиладаги фарзандлар ўғил бўладими, қиз бўладими, меҳнатга ўргангани афзал. Чунки меҳнатсевар киши ҳаётдаги машаққатларга чидамли, сабрли бўлади, рўзғор юки елкасига тушганда қийналиб қолмайди.\nОиласи билан собиқ “Қизил юлдуз” (ҳозирги М. Азизов номли СИУ) хўжалигида яшасада, кўп вақт “Ангор” совхозига қатнаб бригадир, бўлим бошлиғи, товуқчилик фермаси мудири вазифаларида ишлаган Эшбўри Бекмуродовнинг фарзандлари бир этак эди. Ўғилларидан ўртанчиси Рустамни бригадир бобо (“Ангор” совхозидагилар Эшбўри акани шундай аташарди) кўзи очилсин, ҳаётнинг паст-баландини билсин, юрт кўрсин, тил ўргансин, бизнинг оиладан ҳам ўқимишли одам чиқсин, деган орзую ниятлар ила еттинчи синфни битиргач, Россиянинг Ленин- град (ҳозирги Санкт-Петербург) шаҳрига ўқишга жўнатганди. Рустам олис ўлкадаги билим юртида уч йил таҳсил олиб ҳунар ўргандию, аммо Ленинграддаги институтга ўқишга киролмади.\nҚишлоққа қайтиб томор- қаларида картошка, карам етиштирди, анор дарахтлари парвариши билан шуғулланди. Ишдан бўйин товламайдиган ўсмирнинг бўш пайтлари қўлидан китоб тушмасди. Интилиш эвазига кейинги йил Тошкент ирригация ва қишлоқ хўжалигини механизациялаш муҳандислари институти талабаси бўлди. Талабалик даврида ҳам, Ангордаги транспорт касб-ҳунар коллежида ўқитувчилик қилганда ҳам оила томорқасининг ихтиёри Рустамга топширилганди. Меҳнатсевар Рустам ўқитувчилик маошию томорқа маҳсулотлари даромадидан жам- ғарган сармоялари ҳисобига отасига оғирлик туширмай уйланди. Акалари оиласи хўжаликдан ижара шартномаси асосида 10 гектардан ер олиб, ишлаганда Рустам ҳам ўқитувчилик қилди, ҳам оиласи билан шу тартибда 10 гектар ер олиб, деҳқончилик билан шуғулланди.\nБу орада ширкат хўжалигининг экинзорлари фермер хўжаликларига тақсимлаб берилаётганда, Бекмуродовлар оиласи ҳам фермерликка даъвогар бўлди. Анча вақтдан бери ўзлари ижара асосида экин экиб келаётган 30 гектар замин “Эшбўри Бекмуродов” фермер хўжалигининг чекига тушди ва унга қўшимча 19 гектар ер бириктирилиб, умумий майдон 49 гектарга етказилди. Бошқаришнинг янгича усули. Энди ширкат давридагидай таъминот йўқ. Агроном ҳам, ҳисобчи ҳам, таъминотчи ҳам, мироб ҳам фермернинг ўзи. Ўзинг югурасан, ўзинг топасан, ўзинг тақсимлайсан. Бириктирилган замин ҳайдовсиз эди. Ширкатдан фермер хўжалигига теккани эски бир трактор бўлди. Мард бўлиб ўртага чиқдингми, бажариш шарт. Оила аъзолари бирлашиб, ер ҳайдашга имкон ҳам, трактор ҳам топишди. Синов йилги мавсум муваффақиятли якунланди. Ҳар гектар пахтазордан 30 центнердан хирмон кўтардилар. Бу орада вазифасини уддалай олмаган қўшни фермерларнинг ерини қўшиб беришди. Умумий майдон 102,9 гектарга етди. Бу эса қўшимча ташвишлар туғдирди. Даромадни бошқа мақсадларга сарфламай техникани кўпайтириш чорасини изладилар. Лизинг шартларида “Алтай”, ТТЗ-80, Т-38 тракторлари харид қилинди.\n— Орада бир-икки йил ерларни шудгорлашда анча қийналдик, ҳар йилги даромадимизнинг бир қисми четдан жалб қилинадиган ҳайдов тракторлари харажатларига кетиб қоларди, — дейди Рустам анча ишбилармон иқтисодчи бўлиб қолганини кўрсатиб. — 2015 йил “Арион” русумли тракторни 300 миллион сўмга лизингга олдик. Техника ўзимизники бўлгандан кейин ғўзадан, ғалладан ва бошқа экинлардан бўшаган майдонларни эмин-эркин ва сифатли шудгорлаяпмиз.\nБоз устига йил давомида қўшниларга кўмаклашиб, қўшимча пул топиб, лизинг идорасига тўлаб қарзимизни ёпаяпмиз. Яна бир-икки йилдан кейин трактор доимий ўзимизники бўлиб қолади…\nХўжаликда ҳосилдорлик ошиб, маблағ қанча кўпаймасин, Рустам фермер биринчи галда аъзоларини рағбатлантириш ҳақида қайғуради. Фермернинг аёли ерга чигит экишдан тортиб, то шудгор якунлангунича ҳамиша аъзоларга иссиқ овқат пишириш билан овора. Терим пайти, ўрим даври, шудгор вақти аъзоларга икки марта қозон осади. Шунинг учун Холбой Холиёров, Бойқобил Эшқувватов, Жума Тилявов, Сафар Чориев каби тажрибали сувчилар хўжалик ташкил этилганидан бери аъзо. Аввалги йили туман раҳбарлари Рустам фермерга жамоангиздан бировни ҳукумат орденларига тавсия қилайлик, деб маслаҳат солишганда раҳбар ўзини ортга тортди. Узоқ йиллардан бери ишлаб келаётган тажрибали сувчиси Жума Тилявовнинг номзодини тавсия қилди. Ҳозирда Жума Тилявов “Шуҳрат” медали соҳиби.\n—Даладаги барча юмушларни шу одамлар бажаради, — дейди иш бошқарувчи Қилич Бекмуродов. — Раҳбаримиз қаердан бўлмасин ойма-ой 500 минг сўмдан нақд беради. Ғалла ўрими якунлангач, ҳар бир аъзога 600 килограммдан буғдой текин улашилади, яна аъзоларнинг хоҳишига қараб 1,5-2 тоннадан буғдой натура ҳисобида берилади. Бундан ташқари, аъзоларнинг ҳар бири хонадонига икки тележкадан ғўзапоя, сомон элтиб тўкилади. Томорқасини, ғалладан бўшайдиган ердан такрорий экин учун ажратиладиган майдонни фермер техникаси билан бепул ҳайдаб беради.\nАлбатта, рағбат кўрган одамнинг товони қизиб ишлайди. Ҳозир вилоятдаги кўпгина фермер хўжаликларида нари борса 4-5 нафар аъзоси бор, уларнинг ҳам асосий қисми ёшлар. Биз сўз юритаётган жамоада меҳнат қилаётган 17 нафар ишчининг ҳаммаси тажрибали. Айримлари ёши нафақага етган бўлса ҳам жамоадан кетгиси йўқ. Чунки меҳнатларига яраша ҳақ олишади, энг муҳими, аҳиллик ҳукмрон. Аъзоларнинг бир мақсад, яъни ердан унумли фойдаланиб, мўл ҳосил етиштириш ва даромадни кўпайтириш йўлида ҳамжиҳатлик билан ишлаётганликлари туфайли пахта, ғалла ҳосилдорлиги ортиб, режалар мудом бажарилмоқда. Ўтган йили 51 гектар ерга “Гром” навли буғдой уруғини қадаган деҳқонлар ўсимлик парваришига меҳр билан ёндашганликлари боис ҳар гектар ғаллазордан 63 центнердан сара дон йиғиб олишди. Ялпи ҳосилнинг 205 тоннаси давлат омборларига топширилган бўлса, 116 тоннаси жамоа ихтиёрида қолдирилди.\nХўжаликнинг анча йилдан бери Ангор туманида илғорлигини ҳисобга олиб, эплайди деган ишонч билан ўтган йил 39 гектар майдонда ингичка толали ғўзанинг “Иолатан” навини ўстириш режалаштирилди. Худди шу фермер хўжалигида бор имконият, шароит қўшни хўжаликларда бўлса ҳам бошқалар бу навдан паст ҳосил олдилар. “Эшбўри Бекмуродов” фермер хўжалигида ҳар гектар пахтазордан 34 центнердан хирмон кўтарилди. Ҳосилнинг 70 тоннаси уруғликка қабул қилинди. Бу ҳам жамоага қўшимча даромад. Ишчиларнинг руҳи баланд, боши осмонда. Чунки улар ил- ғорликларию миришкорликлари билан фахрланишга ва мақтанишга лойиқ.\n— Рости, ютуқларимизнинг ҳаммаси техника билан боғлиқ. Тракторларимиз яп-янги, уларни Саид Худоёров, Шерали Аннамирзаев, Холмурод Номозов, Азамат Эргашев каби тажрибали механизаторлар бош- қаришади. Техникамиз етарли бўлгани туфайли ҳар бир агротехник тадбир ўз фурсатида бажарилади. Бу эса далаларда мўл ва сифатли ҳосил яратишга асос бўлаяпти, — дейди фермер Рустам Бекмуродов.\nАйни пайтда далалар тиним даврида. Лекин деҳқонлар тинмаяпти. 50 гектар майдонда парваришланаётган ғалла ҳолати кўзни қувонтиради. Иккинчи марта озиқлангани учун майсалар бўлиқ. Чигит экишга мўлжалланган дала текисланиб, пушта олиниб, суғоришга тайёрланаяпти. Аъзолар ҳар куни гўнг тўплаш, сув йўлларини тозалаш билан банд. Механизаторлар техникаларни баҳорги экиш мавсумга шайлашаяпти.\nРустам Бекмуродов фермерлик ташвишидан бўшаган пайтлари ўзи яшайдиган “Таллашқон” маҳалласига ҳам оралаб туради. Маҳалла фаоллари таклифи билан ёзда чанг, қишда лой бўлиб ётадиган кўчаларга тош ётқизилди. Ҳашар уюштирдилар. Техника ва ёнилғини фермер ажратди. Ишловчиларга бош бўлди. Иссиқ овқатини ташкил этди. Қарабсизки, кўчалар анча тартибга келиб қолди.\nШиркат даврида қурилган ва орада қаровсиз қолган клубни Бекмуродовлар олиб таъмирлашди. Эл эҳтиёжини ҳисобга олиб бу жойда қассобхона, сартарошхона, озиқ-овқат маҳсулотлари сотиладиган дўконлар, тикув цехи ташкил қилинди. Рус- там Бекмуродов фермер бўлса ҳам маҳалла аҳли эҳтиёжини яхши ўрганган. Қишлоқда тўй-маърака тез-тез ўтказилади. Нон тўй дастурхонига ҳам, хонадонларга ҳам керак. Одамлар иссиқ нон олиш учун Ангор бозорига боришга мажбур эди. Шуни ҳисобга олиб Рустам фермер қишлоқ марказида новвойхона очди. Деновнинг “Сина” қишлоғидан Нажмиддин нонпазни бошлаб келди, ундан ижара ҳақи сўрамайди, нон керак бўлса пулига олади. Ишқилиб, қишлоқда нон пишиб турса бас. Ҳар куни эл новвойхонадан иссиқ нон оларкан, нов- вой билан бир қаторда Рустам фермерни ҳам дуо қилишади. Кўпнинг дуоси ижобат бўлиб, фермернинг деҳқончилиги бароридан келмоқда, обрўси ортиб бораяпти. Жамоа пешқадамлиги учун яқинда хўжалик раҳбари Президентимиз қўлидан “Дўстлик” орденини олиб қайтди.\nОлдинги Баравж майсалар\nКейинги Армиямиз ворислари


“Боруссия Д” Иско трансфери борасида таклиф билан чиққан, бироқ...\n“Реал” клуби “Манчестер Юнайтед” ярим ҳимоячиси Поль Погбани сотиб олиш учун Иско ва Марко Асенсиони сотишга тайёр.\nМадридликлар ушбу трансфер мавсумида 30 миллиондан кўпроқ пул сарфлаб юборишди, шу сабаб янги харидларга қўшимча маблағ зарур.\nESPN нашрининг хабар қилишича, “Реал” Искони сотиб юборишга тайёр. Маълум бўлишича, Дортмунднинг “Боруссия” клуби Иско борасида таклиф юборган, бироқ 27 ёшли футболчи Бундеслига вакили сафига ўтишни истамаган. Иско Мадридда қолишга жиддий аҳд қилган.\n“Реал” Асенсиони сақлаб қолиш истагида, бироқ футболчи борасида “ақлбовар қилмас” таклиф тушадиган бўлса, мадридликлар уни кўриб чиқишга тайёрлар. Ўйинчининг ўзи жамоада қолиб асосий таркиб учун курашмоқчи.\nБоруссия Д Иско Реал Мадрид Трансферлар\nМесси "Барселона"га ҳужумчи тавсия қилди\n"Барселона" клубининг "Хетафе"га қарши қайдномаси маълум бўлди\nХавьер Тебас Рамосга: Битта ўйин учун бутун тақвимни ўзгартира олмаймиз


"QO’QON 1912" профессионал футбол клуби » Швейцария компанияси PEPSI Суперлиганинг интернет тармоғидаги трансляция ҳуқуқини ҳарид қилди\nШвейцария компанияси PEPSI Суперлиганинг интернет тармоғидаги трансляция ҳуқуқини ҳарид қилди\nЎзбекистон Профессионал футбол Лигаси ўз тариҳида биринчи бор интернет тармоғидаги трансляция ҳуқуқини сотишга эришди. Ушбу ҳуқуқни ЎзПФЛдан Швейцарияда жойлашган “Empower Sports”компанияси 4 йиллик муддатга ҳарид қилди.\n“Empower Sports” компанияси футболни интернет тармоғида маҳсус технологиялар ёрдамида трансляция қилиш йўналишида фаолият олиб боради. Ўзбек футболи мухлисларига яхши таниш бўлган mycujoo.tv платформаси айнан ушбу компанияга қарашлидир. Ҳозирги кунда 50дан ортиқ мамлакат билан ҳамкорлик қилаётган “Empower Sports” 2017 йилда 3900та ўйинни интернетда жонли тарзда трансляция қилган.\nШу кунгача “Empower Sports” компанияси Ўзбекистон футбол Ассоциацияси билан ОФКнинг қитъада Лигаларни ривожлантириш дастури доирасида ҳамкорлик қилиб келган ва ушбу ҳамкорликни янги босқичга олиб чиқиш мақсадида “Empower Sports”нинг раҳбарияти Ўзбекистон Профессионал футбол Лигаси тасарруфида ўтаётган мусобақаларнинг электрон ҳуқуқини ҳарид қилиш таклифи билан чиққан.\nКелиб тушган таклифни ўрганиб чиққан ПФЛ раҳбарияти шартномани имзолади. Бу борада, ташкилотнинг Бош директори Омон Ғофуров қуйидаги фикрни билдириб ўтди:\n“Empower Sports” компанияси бизга яхши маълум бўлган ташкилот. Қисқа фурсат ичида у жадал ривожланишга эришди ва дунёнинг кўплаб Ассоциациялари ва Лигалари билан ҳамкорликни йўлга қўйди. Эндиликда биз ҳам интернет тармоғидаги трансляция контентини ривожлантиришга жиддий эътибор қаратишни мақсад қилганмиз”, – дейди Омон Ғофуров.\nMycujoo.tv платформасида футбол ишқибозлари профессионал футболдан тортиб, ҳаваскорлар лигалари, футзал ва бошқа турли ҳил мусобақалар ўйинларини томоша қилишлари мумкин.\n“Бизнинг асосий мақсадларимиздан бири бу муҳлисларда ўзбек футболига бўлган қизиқишни янада кучайтиришдир. Бу йил мамлакатимиз раҳбарияти ва Ўзбекистон футбол Ассоциацияси раҳбарияти томонидан кўрсатилаётган жиддий эътибор туфайли футболимизда катта ўзгаришлар ва ислоҳатларга гувоҳ бўлишимиз мумкин. Албатта Ўзбекистон Профессионал футбол Лигаси ҳам футболнинг ҳар бир жабҳасини ривожлантиришни мақсад қилган. Шундай экан, биз замон билан биргаликда қадам ташлаш учун “Empower Sports” компаниясининг таклифини қабул қилдик”, – деб қўшимча қилади ПФЛ Бош директори.\n“Ҳозирги кунда мамлакатнинг энг нуфузли футбол мусобақаси бўлмиш “PEPSI Суперлига” ўйинларининг деярли барчаси ҳамкоримиз бўлмиш “Спорт” канали орқали жонли тарзда эфирга узатилмоқда. Бу ҳолат албатта муҳлисларни ва мутассаддиларни ҳурсанд қилмай қолмайди, аммо баъзи холларда объектив сабабларга кўра, у ёки бу ўйинни жонли кузатишнинг имконияти бўлмаяпти. Ушбу холатни бартараф этиш мақсадида биз интернет трансляцияларга мурожат қилишга эътибор қаратамиз. Ҳозирги кунда Суперлиганинг 6 клуби (“Насаф”, “Пахтакор”, “Қўқон-1912”, Сўғдиёна”, АГМК, “Локмотив”) уй учрашувларини трансляция қилиш имкониятига эгалар, қолган 6 жамоани биз мавсум давомида лойиҳага жалб қиламиз ва шундан сўнг мусобақанинг ҳар бир учрашуви интернетда жонли тарзда намойиш этилади. Лекин биз фақатгина Суперлига учрашувлари билан чекланиб қолмоқчи эмасмиз. Босқима босқич биз Про-Лига, Ёшлар лигаси, футзал ва аёллар чемпионатларида иштирок этувчи жамоаларни ҳам лойиҳага киритамиз ва шу тариқа, дунёнинг исталган бурчагида бўла туриб, мухлислар Ўзбекистоннинг турли вилоят ва туманларида ўтаётган кўплаб мусобақаларни томоша қилиш имкониятига эга бўлишади”, – деб таъкидлади Омон Ғофуров.


Янги Zotac VR Go компьютер-рюгзаги аввалгисига нисбатан анча енгил ва самаралироқ\n16:58 / 28.10.2016\nВиртуал реаллик кўзойнаклари фойдаланувчиларга эркин жойлашиш имконини берса ҳам кўпчиликнинг эҳтиёжини қондирмади. Жорий йилнинг ёзида Zotac компанияси Mobile VR оғир рюкзагини тақдим этди - унда инсон кабелга тегиши ва уни қурилмадан тортиб олишга қўрқмаслиги учун ПК (шахсий компьютер) ва аккумулятор жойлашган. Энди ишлаб чиқарувчи тақиб юриладиган Zotac VR Go номли компьютернинг таҳрирланган талқинини тақдим этди.\nИккинчи авлод сезиларли тарзда ингичкароқ ва енгилроқ, шунингдек, анчайин фаолроқ бўлди.\nКомпьютерга қуйидагилар ўрнатилган: Intel Core i5-6400T процессори, NVIDIA GeForce GTX 1070 график картаси, 8 ГБ оператив хотира, винчестерда120 ГБ ва 1 ТБ ҳажмли SSD, 6хUSB 3.0, 3хHDMI 2.0 ва 2хDisplayPort 1.3 портлари.\nWi-Fi 802.11ac, Bluetooth 4.0 ва Gigabit Ethernetга улана олади. Қувват олиш манбаи сифатида 9 000 мАч сиғимли икки аккумулятор мавжуд. тизим оғирлиги 4.5 кгга яқин бўлиб, унинг нархи ҳақида аниқ маълумот йўқ.\nIntel раҳбари “ишдаги ишқ” сабабли ўз лавозимини тарк этди\n21:40 / 21.06.2018


Путин “кимлардир” террорчиларга ёрдам бераётганини яна такрорлади\n17:44 / 26.11.2015\nРоссия президенти Владимир Путин номи келтирилмаган кучлар ёки шахсларни халқаро террорчиликни қўллашда айблади. Бу ҳақда у бир қатор янги элчиларга ишонч ёрлиқларини топшириш чоғида айтиб ўтди.\n“Террорчиларга, уларнинг нефть, инсон, гиёҳванд моддалар, санъат асарлари, қурол савдосига нафақат кўмак беришмоқда, балки кимлардир бунад пул топишда, юз миллионлаб ва миллиардлаб доллар топишда давом этмоқда”, - унинг сўзларини келтиради РИА Новости.\n“Биз ўзимиз террорга қарши курашда иттифоқчимиз деб билганлар хоинона орқамиздан зарба беришини тушунарсиз ҳолат деб тушунамиз. Икки кун муқаддам Сурия осмонида содир бўлган воқеа ақлга ҳам, халқаро ҳуқуққа ҳам қаршидир”, - сўзида давом этди Путин.\nШунингдек, у Туркия томон ҳалигача узрини етказмаганидан нолиди.\n“Гўёки Туркия раҳбарияти Россия-Туркия муносабатларини атайлаб боши берк кўчага суқмоқчи. Биз бундан афсусдамиз”, - таъкидлади Кремль раҳбари.


Ўзбекистон Республикасининг Консуллик устави - Халқ сўзи\n09:36 18 Январь 2019 Ҳужжатлар\n2-модда. Консуллик фаолиятини амалга оширишнинг ҳуқуқий асоси\n9-модда. Консуллик муассасалари томонидан Ўзбекистон Республикасининг давлат рамзларидан фойдаланиш\n13-модда. Консуллик мансабдор шахсларининг имтиёзлари ва иммунитетлари\n14-модда. Консулликнинг мансабдор шахслари томонидан консуллик функцияларини бажариш\n15-модда. Консулликнинг фуқароларга ва юридик шахсларга тааллуқли функциялари\n16-модда. Ўзбекистон Республикаси фуқароларини консуллик ҳисобига олиш\n17-модда. Консулликнинг Ўзбекистон Республикаси фуқаролиги билан боғлиқ функциялари\n18-модда. Консулликнинг Ўзбекистон Республикасининг фуқароси паспортини ҳамда фуқаролиги бўлмаган шахснинг ҳаракатланиш ҳужжатини расмийлаштириш, бериш ва алмаштириш юзасидан функциялари\n19-модда. Ўзбекистон Республикаси ҳудудидан ташқарида Ўзбекистон Республикаси фуқаросининг шахсини тасдиқловчи ҳужжат Ўзбекистон Республикаси фуқароси томонидан йўқотилган тақдирда консулликнинг функциялари\n20-модда. Ўзбекистон Республикаси фуқароси консуллик округи ҳудудида яшаш учун маблағларсиз турган тақдирда консулликнинг функциялари\n21-модда. Одам савдосидан жабрланганларга ёрдам кўрсатиш ва кўмаклашиш юзасидан консулликнинг функциялари\n22-модда. Визаларни расмийлаштириш ва бериш юзасидан консулликнинг функциялари\n23-модда. Консулликнинг Ўзбекистон Республикасининг ушлаб турилган, қамоққа олинган, маъмурий қамоққа олинган ва озодликдан маҳрум этишга ҳукм қилинган ёхуд бедарак йўқолган фуқароларига тааллуқли функциялари\n24-модда. Консулликнинг Ўзбекистон Республикаси тергов органларининг ҳамда судларининг топшириқларини бажаришга тааллуқли функциялари\n25-модда. Ўзбекистон Республикаси фуқароларининг сайлов ҳуқуқларини ва Ўзбекистон Республикасининг референдумида иштирок этиш ҳуқуқини амалга оширишда уларга кўмаклашиш юзасидан консулликнинг функциялари\n26-модда. Консулликнинг фуқаролик ҳолати далолатномаларини қайд этиш юзасидан функциялари\n27-модда. Консулликнинг нотариал ҳаракатларни амалга ошириш юзасидан функциялари\n28-модда. Чет давлат ҳужжатлари ва далолатномаларини консуллик томонидан легаллаштириш юзасидан консулликнинг функциялари\n29-модда. Ҳужжатларни талаб қилиб олиш юзасидан консулликнинг функциялари\nЎзбекистон Республикаси фуқароларининг, чет эл фуқароларининг ва фуқаролиги бўлмаган шахсларнинг аризалари бўйича консулликнинг мансабдор шахси Ўзбекистон Республикасининг давлат органларидан, Ўзбекистон Республикаси ҳудудида жойлашган муассасалар ва ташкилотлардан фуқаролик ҳолати далолатномаларини давлат рўйхатидан ўтказиш тўғрисидаги, маълумоти ҳақидаги, меҳнат стажи тўғрисидаги ҳамда аризачиларнинг ҳуқуқлари ва манфаатларига тааллуқли бошқа ҳужжатларни талаб қилиб олади.\n30-модда. Консулликнинг Ўзбекистон Республикасининг фарзандликка олинган вояга етмаган фуқароларига, шунингдек Ўзбекистон Республикасининг васийлик ёки ҳомийлик белгиланишига муҳтож бўлган фуқароларига тааллуқли функциялари\n31-модда. Консулликнинг Ўзбекистон Республикаси ҳаво, денгиз ва дарё кемаларига, шунингдек автомобиль ва темир йўл транспорти воситаларининг ҳаракатдаги таркибига тааллуқли функциялари\n33-модда. Консулликнинг санитар ҳимоя соҳасига оид функциялари\n34-модда. Консулликнинг фитосанитар ҳимоя соҳасига оид функциялари\n35-модда. Консулликнинг ветеринар ҳимоя соҳасига оид функциялари\n36-модда. Консулликнинг мансабдор шахси функцияларининг тугатилиши\n37-модда. Консулликнинг мансабдор шахси фаолияти самарадорлигини баҳолаш мезонлари\n38-модда. Ушбу Консуллик устави нормаларини бузганлик учун жавобгарлик\n39-модда. Консуллик йиғимлари ва ҳақиқий харажатларнинг ўрнини қоплаш ҳисобидан йиғимлар\n40-модда. Ўзбекистон Республикаси фахрий консулининг мақоми


Россияда гиёҳванд модда сотаётган тошкентлик эркак ҳибсга олинди | Qalampir.uz\nРоссияда гиёҳванд модда сотаётган тошкентлик эркак ҳибсга олинди\nЖамият\t22 Июль 22:11 3915\nБугун, 22 июль куни Россиянинг Санкт-Петербург шаҳридаги “Чёрная речка” дарёси қирғоғида ўзбекистонлик эркак 31 пакет синтетик гиёҳванд моддалар билан қўлга тушди. Бу ҳақда 78.ru хабар берди.\nҚайд этилишича, 1976 йил Тошкент шаҳрида туғилган эркак Кострома вилоятининг Галич шаҳрида рўйхатдан ўтиб яшаб келган. У Telegram ижтимоий тармоғида гиёҳванд моддалар савдоси билан шуғулланувчи онлайн дўконда гаров эвазига наркотик етказиб берувчи бўлиб ишлаган.\nМаълум қилинишича, ҳибсга олиш пайтида олиб қўйилган гиёҳванд модда N-метилефедрон альфа-пирролидиновалерофеноннинг ҳосиласи экани қайд этилган.\nХабарга кўра, полиция ходимлари қидирув жараёнида ушбу моддадан иборат яна 19 та хатчўпни излаб топган. Россия Федерацияси Жиноят кодексининг 2281-моддаси (Гиёҳвандлик воситалари, психотроп моддалар ёки уларнинг ўхшашларини ноқонуний ишлаб чиқариш, сотиш ёки ўтказиш) билан жиноий иш қўзғатилган.\nАввалроқ Россиянинг Санкт-Петербург шаҳри Невский туманида ўзбекистонлик меҳнат муҳожири 12 ёшли қизга нисбатан жинсий тажовуз қилишда гумонланиб, ҳибсга олингани ҳақида хабар бергандик. Бундан ташқари, Россиянинг Ленинград вилоятида одам савдоси билан шуғулланган ўзбекистонлик аёл ҳибсга олинган. Маълум бўлишича, 30 ёшли аёл Фарғона вилояти ИИБ томонидан 2017 йил декабрда қидирувга берилган.\n27 Сентябрь 14:01 40624\n26 Сентябрь 18:14 34563\n27 Сентябрь 18:20 25101\n28 Сентябрь 16:31 22646\n26 Сентябрь 19:41 17321


Замонавий боғча ташкил қилмоқчи бўлганларга ер ва бўш бинолар 50 йил бепул ижарага берилади\n31 март 2020, Тошкент вақти: 01:45\nЎзбекистонда болалар боғчаси ташкил этиш мақсадида бўлган инвесторларга ер участкалари ва бўш бинолар 50 йил муддатга беғараз ижарага берилади.\nПрезидент Мирзиёев томонидан 9 сентябрда имзоланган "Мактабгача таълим тизимини тубдан такомиллаштириш чора-тадбирлари тўғрисида"ги қарорга берилган расмий шарҳда айтилишича, 2018 йил 1 январдан бошлаб Тошкент, Нукус шаҳарлари ва вилоят марказларида тажриба тариқасида давлат-хусусий шериклик шартларида янги мактабгача таълим муассасаларини ташкил этилади.\nБу мақсадни амалга ошириш учун инвесторларга ер участкалари ва бўш турган биноларни беғараз ажратиш назарда тутилдаи.\nРасмий шарҳда “Мактабгача таълим муассасалари инфратузилмаси ва моддий-техник базасининг ҳозирги ҳолати болаларни мактабгача таълим билан тўлиқ қамраб олишни таъминлашга имкон бермаяпти”, деб таъкидланади.\nДавлат-хусусий шериклик шартларида барпо этиладиган мактабгача таълим муассасалари мана шу муаммони ҳал этиш мақсадида ташкил этилади.\n“Ҳозирги вақтда республикада 4.893 та давлат мактабгача таълим муассасаси фаолият олиб бораётган бўлиб, уларни молиялаштиришга фақат 2016 йилда Давлат бюджетидан 1,6 триллион сўм ажратилган”, дейилади президент қарорига берилган расмий шарҳда.


Отлар билан сикишган кизлар — Portal\nУзбек Русни йедирди КИЗЛАР КУРМАСИН — Duration: 2:31. Бунинг учун куйидаги коидаларга амал килишингиз ке. Сиз ўзингизни кизларни «ўрашга» кодир эмасман деб ўйлаяпсиз, uzbek prikol 136,545 views. Уйларни Бузуш Манашунака Булади — КИЗЛАР КУРМАСИН. Теги: отлар, манашунака, булади, деб, уйламагандим, хамма. 22 мая 2012 Umidaka2 : Кизлар билан танишиш хакида 10 Маслахат. Отлар билан жинсий алока кизлар тонко на нашем сайте. Отлар манашунака Булади деб Уйламагандим Хамма курсин.\nШуни ишонч билан айтаманки, хар бир йигит кизларни ром килаолади ва улар билан танишишга кодир. Мени Хотиним Буласан — Дилшод Тайсон 2015 КИЗЛАР КУРМАСИН — Duration: 0:37, uzbek Qizlari. Ё Тавба АЁЛЛАРи хар ярим соатда зурлаб кетиладиган давлат — Duration: 2:04. Com вы можете посмотреть видеоролик внутри заголовком Uzbek ?ийлайи шаръий билан зўрланган ?излар и регистраций.\n9Apps memiliki semua info mengenai ponsel android yang ingin kamu temukan. 9Apps adalah aplikasi store android yang memiliki jutaan koleksi aplikasi khususnya aplikasi хайвонлар билан сикишган кизлар, 9Apps memberikan rekomendasi profesional untuk mendownload gratis aplikasi хайвонлар билан сикишган кизлар dan aplikasi хайвонлар билан сикишган кизлар, теги: uzbek, , шаръий. Мен бугун сизнинг кўлингиздан анча иш келишини тасдиклаб бермокчиман, на ZvonkoGromko. Ru возможно увидеть Ит билан сикишган кизлар видеоси без регистраций, рейтинг: 0 1019 просмотров. Фохиша Аёл Кизлар Учун Бу йулдан кайт Узбек клип — Duration: 2:48. Кўчада кетаётганингизда гўзал кизларга кўзингиз тушадими, киз сизга рад жавобиниберишидан чўчийсиз.\nСекс "Из последних сил"\nСарой жавохири узбек тилида барча сериалари\nЖурнал работа и зарплата свежий номер crfxfnm\nАлонгоч амини тортган дамашни кизлар уз\nКутокни устириш йули\nСкачать программу для заполнения


Футбол мухлислари интизорлик билан кутаётган нуфузли турнир - Евро – 2016 ҳақида » Ўзбекистон янгиликлари – Zamin.uz\nЯқинлашиб келаётган ёзнинг биринчи ойида футбол ишқибозлари интизорлик билан кутаётган футбол бўйича Европа чемпионатининг финал босқичига старт берилади, дейилади "Кун" нашрида. Айтиб ўтиш жоизки, кўҳна қитъа чемпионати нуфузи жиҳатидан миллионлар ўйини мухлислари орасида мундиалдан кейинги ўринда туради.\nФранциянинг 10та шаҳридаги стадионларда 24та жамоа ўртасида ўтказиладиган турнир шу йилнинг 10 июнида бошланиб, бир ой давом этади ва 10 июль куни якунига етади.\nТурнир мезбони қандай аниқланди\nТашкилий қўмитага турнирни ўз ҳудудида ўтказишни ҳоҳлаган 9та давлат ариза ташлаган бўлиб, улардан Норвегия, Швеция, Шотландия, Уэльс, Ирландия ва Россия турли сабабларга кўра ўз аризаларини қайтариб олган. Шундай қилиб, УЕФА ижроия қўмитасининг 13 аъзоси иштирок этадиган сўнгги овоз бериш босқичларида Франция, Туркия ва Италия давлатлари қатнашди. Танловнинг якуний қарорига кўра ўз рақибларидан кўп овоз олган Франция Евро-2016 мезбонига айланди.\nКвалификацион босқичга қуръа ташлаш маросими 2014 йилнинг 23 февралида Ницца шаҳрида бўлиб ўтди. УЕФА ташкилоти ушбу босқич олдидан бир нечта қарорлар қабул қилди. Аввалги Евро – 2008 саралашида бир-бирига қарши ўйнашдан бош тортган Арманистон ва Озарбайжон термалари сиёсий сабаблар туфайли Евро-2016 квалификация мусобақасида ҳам бир гуруҳга қўйилмади. Испания ва Гибралтар термалари билан ҳам шундай ҳолат юз берган.\nСаралаш мусобақалари тизимига кўра 6 жамоадан иборат 8 гуруҳ ва 5 термадан ташкил топган битта гуруҳ финал йўлланмасини киритиш учун кураш олиб бордилар. Ўз гуруҳида ғолиб бўлган ва иккинчи ўринни қўлга киритган термалар Европа чемпионатига тўридан-тўғри йўл олган бўлса, учинчи ўринни энг яхши кўрсаткичлар билан эгаллаган бир жамоа ҳам финал иштирокчисига айланди. Қолган 8 гуруҳдаги учинчи ўрин соҳиблари ўзаро тўқнашишга мажбур бўлди.\nСаралаш босқичида иштирок этган 54 жамоадан 23таси финал босқичига йўлланма олиб, турнир мезбони Франция билан биргаликда нуфузли турнирда ғолиблик учун курашиш имкониятини қўлга киритди.\nФутбол баҳслари ўтказиладиган шаҳар ва стадионлар\nЕвро-2016 ўйинларини қабул қилувчи шаҳарлар орасида бундан олдинги йилларда ҳам Европа чемпионати ва жаҳон биринчилигини ўтказганлари ҳам бор.\nCен-Дени шаҳридаги “Стад де Франс” стадиони – 81,338 томошабин учун мўлжалланган;\nМарсель шаҳридаги “Велодром” стадиони – 67,000 томошабин учун мўлжалланган;\nЛиондаги “Люмер” стадиони – 61,556 томошабин учун мўлжалланган;\nПариж шаҳридаги “Парк де Пренс” стадиони – 50,186 томошабин учун мўлжалланган;\nВильнёв-д’Аск шаҳридаги “Пьер Моруа” стадиони – 50,186 томошабин учун мўлжалланган;\nЛанс шаҳридаги “Феликс Боллар” стадиони – томошабин учун мўлжалланган;\nБордодаги “Мальмут Атлантик” стадиони – 42, 566 томошабин учун мўлжалланган;\nСен-Этьен шаҳридаги “Жоффруа Гишар” стадиони – 42 минг томошабин учун мўлжалланган;\nТулузадаги “Тулуза” стадиони – 40 минг томошабин учун мўлжалланган;\nНицца шаҳридаги “Альянц Ривьера” стадиони – 35, 624 томошабин учун мўлжалланган;\nТурнир формати ва финал босқичига қуръа ташлаш маросими якунлари\nИштирокчи жамоалар сафини 16тадан 24тага кўпайтириш мақсадида, финал турнирига қўшимча иккита гуруҳ қўшилди ва 1/8 босқичи яна биттага кўпайтирилди. Шундай қилиб, плей-оффга ўз гуруҳларида биринчи, иккинчи ўринни эгаллаган жамоалар ва учинчи ўринни қўлга киритишда бошқаларга нисбатан яхши кўрсаткичга эга тўртта терма йўл олади.\nФинал босқичига қуръа ташлаш маросими Парижда 2015 йилнинг 12 декабрида ўтказилди. Терма жамоалар 4та саватчага жойланиб, биринчи саватчадан саралаш баҳси иштирокчиларидан ҳамда амалдаги Европа чемпиони ҳисобланган Испания термаси жой олди. Қолган 2, 3 ва 4 саватчаларга олтитадан жамоага жой берилди. Мезбон Франция термаси ҳеч қайси саватчадан жой олмай, тўғридан-тўғри A гуруҳининг биринчи қаторига жойлашган.\nФинал босқичи гуруҳлар таркиби билан танишинг:\nТурнирнинг логотип ва талисманлари\nЧемпионатнинг расмий логотипининг кўриниши мана шундай. Бу рамзга Португалиянинг Brandia Central агентлиги муаллифдир. Турнир талисмани яъни туморчаси Супер Виктор бўлиб, уни ижтимоий тармоқлардаги сўровномалар орқали мухлислар танлаган.\nТурнирнинг расмий тўпи\nАдидас компанияси томонидан ишлаб чиқарилган мусобақанинг расмий тўпи «Beau Jeu» (фр. “Мафтункор ўйин”) деб номланади.\nТурнир мадҳияси тайёрловчиси франциялик машҳур диджей Дэвид Гуэтт.\n00:55 Евро-2016 ҳақида 10та факт!\n13:41 Футбол бўйича Италия терма жамоаси Евро-2016 чемпионати финал раундига чиқди


"Болаларга кўпроқ эътибор берилса..."\nОзодликка Жиззах вилоятининг Фориш туманидан қўнғироқ қилган маданият уйи ходими Отабек Қосимов сўнгги пайтларда Ўзбекистон радио ва телевидениесида болалар учун мўлжалланган ўзбек миллий мусиқаси ҳақидаги эшиттиришлар камайиб кетганига раҳбарлар эътиборини қаратмоқчи эканини айтди.\n- Қўнғироқ қилишимдан мақсад шуки, Ўзбекистон телерадиокомпаниясида кўп гаплар гапирилади. Миллий меросимиз йўқ бўлаяпти, мусиқа санъатимиз йўқ бўлаяпти, у дейди, бу дейди. Лекин ҳаммаси ëшликдан бошланади.\nМен айтмоқчи бўлган гапим шундан иборатки, болалар қўшиқлари ҳозирги пайтда телевидениеда, радиода деярли берилмаяпти десам ҳам бўлади. Бир кунда иккита қўшиқ беради. Унинг бастакори ким, ким ëзган, шоир ким? Буни ҳеч ким эълон қилмайди.\nЯна битта гапим шундан иборатки, илгари телевизорда “Биргаликда куйлаймиз”, “Қўшиғим, жон қўшиғим” деган кўрсатувлар, радиодастурларда эшиттиришлар бўларди болалар учун. Қўшиқлар, ярим соатлик концертлар бўларди болалар учун. Ўша эшиттиришлар йўқ бўлиб кетди.\nМактаб ëшидаги болаларга тайинланаëтган ўқитувчилар умуман саводи йўқ. Мана мен ўзим маданият уйида ишлайман бадиий ҳаваскорлик жамоасида. Ўқувчилар келади байрам дастурларига тайëргарлик учун. Мен ашула ўрганаман, деб келади. “Нима ашула биласан?” десам, “мадҳияни биламан фақат” дейди. Унинг бастакори ким, шоири ким билмайди.\nХалқ таълими вазирлигига менинг мурожаатим шундан иборатки, болалар учун қўшиқлари ўргатади ўқитувчилар. Аттестация бўлади, мактабларни текширади. Шу мусиқа ўқитувчиларини бир текширишса яхши бўларди.\nАйниқса Ўзбекистон радиоканалига битта эътирозим бор. Болалар учун эшиттиришларни, телевизорда кўрсатувларни кўпроқ берса. Ярим соатлик концерт дастурлари бўларди. Шулар ҳам йўқ бўлиб кетди.\nЯна бир эътирозим бор. Ëшлар радиоканалида 13-студия деган эшиттириш бор. Телевидениеда кўрсатуви ҳам бор. Ўшанга бир куни мутахассислар чиқиб қолди, бошловчилар чиқиб қолишди. Дўконларимизда дисклар сотилади, у ëқ, бу ëқ дейди. Дўконларда болалар учун ҳеч қанақа дисклар йўқ. Мен шуни айтмоқчи эдим, дейди Отабек Қосимов.\n"Кўзи ожизларга тегишли бинолар сотилмаса..."\nАндижон вилоятининг Шаҳрихон туманидан қўнғироқ қилган Фарҳод ака кўзи ожизлар жамиятига тегишли ётоқхона бузилгани, кўзи ожизларни иш билан таъминлаш муаммо бўлиб қолаётганига Ўзбекистон раҳбарлари эътиборини қаратишни хоҳлаб, Озодликнинг Эркин Микрофонига мурожаат қилганини айтди.\n- Кўзи ожизлар бўйича бир масала бор эди. Икки йил бўлиб қолди. Асака шаҳридаги кўзи ожизларнинг умумий ëтоқхонаси Андижон марказий йўлидан олинди. Ҳозирда шаҳар ижтимоий таъминот бўлимининг эски биносига кўчириб қўйилди. Янги бино қуриб берамиз, деб бузишганда. Шунга кўзи ожизларнинг раҳбарлари, юқоридаги марказий правлениенинг раҳбарлари ҳам, шаҳар раҳбарлари ҳам бепарволик билан қарашди шекилли. Биз ҳамма кўзи ожизлар кўп шу ерга борардик. Шу ер энг файзли жой эди-да.\nОзодлик: У ерда нима билан шуғулланардинглар?\n- Цехи бор эди. Дорожка тўқиларди илгари. Биринчи жойи ҳам, иккинчи жойи ҳам сотиб юборилган. Давлат раҳбарларидан шуни сўрардимки, кўзи ожизларга дотация берадими, қандай қилади, қанақадир иш билан таъминлаши керак-да. Ëтоқхонасига цех яқин бўлган ўша пайтда. Энди ҳозир марказий управлениенинг ҳам кучи етмайди. Ҳайронман, буни нима мақсадда бузишди. Шартномаси ҳам тузук бўлмаган. Бу тўғрида келишилган бўлиши керак. Одамларни шаҳар ижтимоий таъминот бўлимининг эски биносига қўйишган. У ерда яшаш учун шароит деярли қийин. Муаммони кўтариб шаҳарга, бошқага чиқишган. Лекин янги бино қилиб берамиз дегандан кейин қилиб беришлари керак эди. Мен президентимиз, вазирликларнинг эътиборини ҳақиқатан шу билан тортсамки, кўзи ожизлар жамиятининг жойлардаги биноларини деярли сотиб юборишга йўл қўйишмаса, дейди шаҳрихонлик Фарҳод ака.\nАриқдан сув ичган қўрғонтепаликлар касалга чалинаяпти\nТошкентда мардикорчилик билан шуғулланаётган Неъматжон ака укаси яшаётган Андижон вилоятининг Қўрғонтепа туманидаги Охунбобоев қишлоғида ичимлик суви йўқлиги, шу боис ўтган йил қишлоқдаги ўнлаб одам касалликка чалинганидан шикоят қилди.\n- Ўтган йил ноябр ойида ариқдан сув ичган 50 одам сариқ касали бўлган. Андижон сув омборидан ичади. Водопровод йўқ, ишламайди. Сув узоқ жойдан келади. Ариқдан ҳар хил хашак, бало-баттар оқади-да. Водопровод йўқ. Ҳеч ким қарамайди ҳам унга.\nОзодлик: Водопровод қувурлари ўтганми?\n- Совет иттифоқи пайтида бўлган. Кейин ўлган.\nОзодлик: Туман раҳбарларига: “одамлар касал бўлди, бизларга ичимлик сувини еткаиб беринглар”, деб мурожаат қилдингларми?\n- Мурожаатга биров қарамайди. Ҳар ким ўзи билан ўзи овора. Буларга бир нарса керак эмас. Мурожаат қилсангиз, қараб ҳам қўймайди.\nОзодлик: Одамлар қанақа қилиб сув ичаяпти?\n- Ҳозир ҳам ариқдан ичаяпти.\nОзодлик: Яна касаллик тарқалса, нима бўлади?\n- Ким билади нима бўлишини. Ҳайрон бўлдим мен. Яқинда укам гапириб берди. Тошкентда мардикор бўлиб ишлаб юрибман мен. Укам: “гапириб беринг-чи ака, бир ëрдам қилар”, деди. Шунга мен айтиб қўймоқчи эдим, дейди Тошкентда мардикорчилик билан шуғулланаётган Неъматжон ака.\n"Мирза Азизовга роли ярашмабди"\nТожикистоннинг Истаравшан туманида яшовчи Саодат ўзи ва дугоналари ўзбекистонлик актёр Мирза Азизовнинг телевидение орқали намойиш қилинган "Тубанлик" номли филмида ўйнаган ролидан норози эканликларини айтди.\n- Биз доим Ўзбекистон телевидениесини кўрамиз. Ўтган ҳафта "Тубанлик" деган кино берди. Ўзбекистонда хизмат кўрсатган артист Мирза Азизов бош ролда экан. Ўша роли ҳеч менга маъқул бўлмади. Шу фикримни Озодликдан айтинглар, демоқчиман.\nОзодлик: Бу актëр ўйнаган ролнинг нимаси ëқмади?\n- Актëримиз шундай бир ҳожи ролида чиқди. У одам жуда ҳам бир яхши ролларда чиқарди. Бу жуда ҳам ўтиб тушди-да. Маъқул бўлмади. Дугоналаримга ҳам маъқул бўлмади. Ачиниб кетдик шу санъаткорга. Ҳожи ролида чиққан. Ҳижоб ўраганлар бор-ку, қандайдир ташкилотга аъзо бўлганларга бошлиқ экан. Ўзининг учта фарзандини ташлаб кетиб, 15 яшар қизга уйланди-да. Қизнинг онаси ҳижобга кирган экан. Мажбурий равишда қизни унга берди. Ҳали балоғатга етмаган экан. Филмда кўринишича энди.\nОзодлик: Актëрнинг иши шунақа. Бир сафар шоҳни ўйнаса, кейинги сафар гадони, кейинги сафар олимнинг ролини ўйнаши мумкин.\n- Тўғри бу гапингиз. Жуда ҳам ачиниб кетдим-да шу санъаткорга. Касби бўлса ҳам жуда ноқулай рол экан-да.\nОзодлик: Шунчалар ўхшатганидан сизларга таъсир қилдими?\n- Жуда ўхшатгану, лекин бу одамга ярашмади энди. Ëшроқ санъаткор қарилар либосида чиқиб ўйнаганда ҳам бўларди. Бу одамга ҳеч ўтирмади. Ҳаммамиз хафа бўлиб кетдик. Шундай буюк санъаткор шундай ролда ўйнайдими? Жуда ифлослик-да. 15 яшар қизчани олиб кириб никоҳлаб олгандан кейин “Амакижон, менга тегманг” деб шундай ялинаяпти энди. Алвастидай одам-да энди бу. Жасади ҳам катта. Эртаси куни уни докторга олиб бордилар. Ўзингиз ҳам кўргандирсиз. Шунга биз жуда хафа бўлиб кетдик. Биз маслаҳат қилиб, “Озодликка айтамиз. Бизга маъқул бўлмади шу одамнинг роли. Ўзимиз шундай ачиниб кетдик шу санъаткорга” деб айтдик. Санъаткорни ëмонлаганимиз йўқ. Ўзимиз шу ролни ўйнаганидан хафа бўлиб кетдик, дейди Тожикистоннинг Истаравшан туманида яшовчи Саодат.